text:
Ke Hobane’ng ha le sa ee Ntoeng?
Lipaki Tsa Jehova ha li ee ntoeng ka mabaka a latelang:
Li mamela Molimo. Bibele e re bahlanka ba Molimo ba tla “tea lisabole tsa bona hore e be mehoma” ’me ba ke ke ba “hlola ba ithuta ntoa.”—Esaia 2:4.
Li mamela Jesu. Jesu o ile a re ho moapostola Petrose: “Khutlisetsa sabole ea hao sebakeng sa eona, kaha bohle ba nkang sabole ba tla timela ka sabole.” (Matheu 26:52) Kahoo, Jesu o ile a bontša hore balateli ba hae ba ne ba ke ke ba nka libetsa tsa ntoa.
Balateli ba Jesu ba mamela taelo ea hae ea hore e se ke ea e-ba “karolo ea lefatše” ka ho se be le seabo ho hang lipolotiking. (Johanne 17:16) Ha ba ipelaetse khahlanong le lintoa tsa sesole kapa ho hanyetsa batho ba khethang ho kena sesoleng.
Li rata batho ba bang. Jesu o ile a laela barutuoa ba hae hore ba “ratane.” (Johanne 13:34, 35) Kahoo, li utloana le balumeli-’moho le tsona lefatšeng ka bophara ’me li ke ke tsa loantšana.—1 Johanne 3:10-12.
Mohlala oa Bakreste ba lekholong la pele la lilemo. Encyclopedia of Religion and War e re: “Balateli ba pele ba Jesu ba ne ba le khahlanong le ntoa le bosole,” ba nka hore ho kenella linthong tseo “ho hanana le molao oa Jesu oa lerato le taelo ea hore motho a rate lira tsa hae.” Setsebi sa bolumeli sa Mojeremane se bitsoang Peter Meinhold le sona se ile sa re ka barutuoa ba Jesu ba lekholong la pele la lilemo: “Ba ne ba nka hore ho ba Mokreste le ho ba lesole ha ho lumellane.”
Li thusa sechaba
Lipaki Tsa Jehova li thusa sechaba ’me ha li etse hore tšireletseho ea linaha tseo li lulang ho tsona e be kotsing. Re hlompha ba boholong tumellanong le litaelo tsena tse ka Bibeleng:
Le “ipehe tlas’a balaoli ba phahameng.”—Baroma 13:1.
“Ka hona, le lefe Cesare lintho tsa Cesare, empa le lefe Molimo lintho tsa Molimo.”—Matheu 22:21.
Kahoo, re hlompha molao, re lefa lekhetho ’me re sebelisana le ’muso ha o leka ho fana ka litšebeletso sechabeng.


c: text/html

text:
Nka Khona Joang ho Etsa Mosebetsi oa Sekolo o Mongata Hakaale?
Seo u ka se etsang
Fumana sebaka seo u ka ithutelang ho sona. E lokela hore e be sebaka se se nang litšitiso. Sebelisa deske haeba ho khoneha. U se ke ua bulela TV.
Ho etsa lintho tsa bohlokoa pele. Kaha ke habohlokoa hore u kene sekolo, ikemisetse hore u tla etsa mosebetsi oa sekolo pele.
U se ke ua chechisa nako! E-ba le kemiso e tiileng ea ho etsa mosebetsi oa hao oa sekolo, ’me u e khomarele.
Rera hantle. Etsa qeto ea hore u tla qala ka thuto efe, ho latele efe, joalo-joalo. Ngola seo fatše, ebe u rera hore na u tla nka nako e kae u o etsa. Tšoaea mosebetsi ka mong ha u o qeta.
E-ba le nako ea khefu. Haeba kelello ea hao e se e farasa, khefutsa ka nakoana. Empa u boele u kene temeng kapele kamoo u ka khonang.
U se ke ua ikhalala. Hopola hore hangata ntho e etsang hore seithuti se sebetse hantle sekolong hase bohlale ba tlhaho empa ke boiteko boo se bo etsang. (Liproverbia 10:4) U ka atleha sekolong. Ikitlaetse ’me u tla khola litholoana tse molemo.

robotstxt: allowed

filter: keep


text:
Lipesaleme 90:1-17
Molokong o mong ka mor’a o mong.+ 2 Pele lithaba li tsoaloa,+
Kapa u qala ho hlahisa lefatše+ le naha e behang joalokaha eka ke ka bohloko ba pelehi,+
Esita le ho tloha nakong e sa lekanyetsoang ho isa nakong e sa lekanyetsoang u Molimo.+ 3 U khutlisetsa motho ea shoang nthong e silakantsoeng,+
U re: “Khutlang, lōna bara ba batho.”+ 4 Etsoe lilemo tse sekete mahlong a hao li feela joaloka letsatsi la maobane ha le fetile,+
Le joaloka tebelo ea bosiu.+ 5 U ba felisitse;+ ba fetoha boroko feela;+
Hoseng ba joalo feela ka joang bo botala bo fetohang.+ 6 Hoseng bo hlahisa lithunthung ’me bo tla fetoha;+
Ka shoalane boa pona ’me ka sebele boa omella.+ 7 Etsoe re felile ka bohale ba hao,+
Re ferekantsoe ke khalefo ea hao.+ 8 U behile liphoso tsa rōna ka pel’a hao,+
Lintho tsa rōna tse patiloeng u li behile ka pel’a sefahleho sa hao se khanyang.+ 9 Etsoe matsatsi ’ohle a rōna a fokotsehile khalefong ea hao;+
Re qetile lilemo tsa rōna feela joaloka mohoeshetso.+ 10 Matsatsi a lilemo tsa rōna ke lilemo tse mashome a supileng;+
Haeba e le ka lebaka la matla a khethehileng e ba lilemo tse mashome a robeli,+
Empa leha ho le joalo a tsitlella khathatsong le linthong tse kotsi;+
Etsoe a lokela ho feta kapele, ’me rea fofa.+ 11 Ke mang ea tsebang matla a bohale ba hao+
Le khalefo ea hao ho ea ka tšabo ea hao?+ 12 Re bontše kamoo re lokelang ho bala matsatsi a rōna ka tsela eo ka eona+
Re ka fumanang pelo e bohlale.+ 13 Khutla, Jehova!+ E tla ba halelele hakae?+
U ikutloe u soabile ka lebaka la bahlanka ba hao.+ 14 Re khotsofatse hoseng ka mosa oa hao o lerato,+
E le hore re ka hoeletsa ka thabo ’me ra nyakalla matsatsing ’ohle a rōna.+ 15 Re thabise ka ho lekanang le matsatsi ao u re hlorisitseng ka ’ona,+
Lilemo tseo re boneng tlokotsi ka tsona.+ 16 E se eka mosebetsi oa hao o ka bonahala ho bahlanka ba hao+
Le bokhabane ba hao bo bonahale ho bara ba bona.+ 17 Thabo ea Jehova Molimo oa rōna e ke e be holim’a rōna,+
U tiise mosebetsi oa matsoho a rōna ka thata holim’a rōna.+
E, mosebetsi oa matsoho a rōna, u o tiise ka thata.+


text:
Kereke ya Jesu wa Nnete
"Kereke ya Jesu wa Nnete", ke kereke e ikemetseng e thehilweng naheng ya China ka selemo sa 1917 (sekete, makgolo a robong, leshome le metso e supileng). Kajeno kereke e nang le badumedi/ditho ba/tse dimilione tse pedi le nngwe-peding (2.5), naheng tse mashome a mane a metso e mehlano (45) le mafatsheng a tsheletseng. Kereke ena e wela ho lekaleng la Pentaconta. Ka selemo sa 1997 (sekete, makgolo a robong, mashome a robong le metso e supileng), kereke ena e ile ya thehwa naheng ya Afrika Borwa. Sepheo sa kereke ena ke ho ruta matjhaba ohle ka lentswe la modimo pele Jesu a tsoha la bobedi.
Kereke ena e dumela ho dintlha tse leshome tse latelang:
Kereke ena e dumela ho dintlha tse leshome tse latelang:
This is an excerpt from the article Kereke ya Jesu wa Nnete from the Wikipedia free encyclopedia. A list of authors is available at Wikipedia.


c: application/epub+zip

text:
Na boemo ba lefatše . . .
bo ke ke ba fetoha?
bo tla mpefala?
kapa bo tla ntlafala?
“Molimo . . . o tla hlakola meokho eohle mahlong a bona, lefu ha le sa tla hlola le e-ba teng, ’me ho siama kapa ho bokolla kapa bohloko ha li sa tla hlola li e-ba teng. Lintho tsa pele li fetile.”—Tšenolo 21:3, 4, Phetolelo ea Lefatše le Lecha.
U ka ba le mosebetsi o thabisang le o khotsofatsang.—Esaia 65:21-23.
U ka phela u sa kule ebile ho se na lintho tse utloisang bohloko.—Esaia 25:8; 33:24.
U ka phela ka ho sa feleng le ba lelapa le metsoalle le thabile.—Pesaleme ea 37:11, 29.
E, bonyane ka mabaka a mabeli:
Molimo o na le matla a ho phethahatsa seo a se tšepisitseng. Ka Bibeleng, Jehova Molimo ke eena feela ea bitsoang “ea Matla ’Ohle,” kaha o na le matla a sa lekanyetsoang. (Tšenolo 15:3) Ka hona o na le matla a ho phethahatsa tšepiso ea hae ea ho ntlafatsa lefatše. Joalokaha Bibele e bolela, “lintho tsohle lia khoneha ho Molimo.”—Matheu 19:26.
Molimo o labalabela ho phethahatsa seo a se tšepisitseng. Ka mohlala, Jehova o “hloloheloa” ho tsosa bafu.—Jobo 14:14, 15.
Bibele e boetse e bontša hore Jesu, Mor’a Molimo, o ile a folisa batho ba kulang. Ke hobane’ng ha a ile a etsa joalo? Ke hobane o ne a batla ho ba thusa. (Mareka 1:40, 41) Jesu o ile a bonahatsa ka ho phethahetseng botho ba Ntate oa hae ka takatso eo a neng e e-na le eona ea ho thusa batho ba hlokang thuso.—Johanne 14:9.
Kahoo re ka kholiseha hore Jehova le Jesu ba batla ho re thusa hore re thabele bokamoso!—Pesaleme ea 72:12-14; 145:16; 2 Petrose 3:9.
Molimo o tla ntlafatsa lefatše joang?
Bibele e araba potso ena ho MATHEU 6:9, 10 le ho DANIELE 2:44.
1 2 3 4


text:
Hobane’ng ha le sa re le ea Kerekeng?
Ka Bibeleng, lentsoe la Segerike leo ka linako tse ling le fetoleloang e le “kereke” le bolela sehlopha sa barapeli, eseng mohaho oo ba kopanelang ho oona.
Hlokomela mohlala ona: Ha moapostola Pauluse a ngolla Bakreste ba Roma, o ile a re ho lumelisoe banyalani ba bitsoang Akuila le Prisilla, a ntan’o re: “Ntumelisetse le kereke e ka tlung ea bona.” (Baroma 16:5, Bibele ea Sesotho) Pauluse o ne a sa re litumeliso tsa hae li lebisoe mohahong. Ho e-na le hoo, o ne a romela litumeliso tsa hae ho batho
Kahoo, ho e-na le ho bitsa libaka tsa rōna tsa borapeli kereke, re re ke “Holo ea ’Muso.”
Hobane’ng ha le re ke “Holo ea ’Muso ea Lipaki Tsa Jehova”?
Hona le mabaka a ’maloa a etsang hore e be ho loketseng ho cho joalo:
Mohaho ke holo, kapa sebaka sa ho bokana.
Re bokana hammoho e le hore re rapele le ho paka ka Jehova, Molimo eo ho buuoang ka eena ka Bibeleng.
—Pesaleme ea 83:18; Esaia 43:12.
Hape re bokana hammoho e le hore re ithute ka ’Muso oa Molimo, oo Jesu a neng a atisa ho bua ka oona.—Matheu 6:9, 10; 24:14; Luka 4:43.
Ikutloe u lokolohile ho etela Holong ea ’Muso e haufi le moo u lulang teng ’me u bone kamoo Lipaki Tsa Jehova li tsamaisang liboka tsa tsona kateng.
^ ser. 3 Lipolelo tse tšoanang li hlaha ho 1 Bakorinthe 16:19; Bakolose 4:15; le Filemone 2.


text: 47 Tumellanong le hoo Josefa a tla ’me a tlalehela Faro a re:+ “Ntate le barab’eso ba tlile le mehlape ea bona ea likhutšoane le mehlape ea bona ea liphoofolo tse khōlō le sohle seo ba nang le sona ho tsoa naheng ea Kanana, ’me bona! ba naheng ea Goshene.”+2 Palong eohle ea barab’abo a nka banna ba bahlano, hore a ba hlahise ho Faro.+3 Joale Faro a re ho barab’abo: “Le etsa mosebetsi ofe?”+ Kahoo ba re ho Faro: “Bahlanka ba hao ke balisa ba linku,+ rōna hammoho le baholo-holo ba rōna.”+4 Ka mor’a moo ba re ho Faro: “Re tlil’o lula re le bajaki naheng ena,+ hobane ha ho lekhulo bakeng sa mohlape oo bahlanka ba hao ba nang le oona,+ etsoe tlala e khōlō naheng ea Kanana.+ Joale, ka kōpo, e-re bahlanka ba hao ba lule naheng ea Goshene.”+5 Eaba Faro o re ho Josefa: “Ntat’ao le barab’eno ba tlile ho uena mona.6 Naha ea Egepeta e taolong ea hao.+ E-re ntat’ao le barab’eno ba lule karolong e ntlehali ea naha.+ E-re ba lule naheng ea Goshene,+ ’me haeba u tseba hore har’a bona ho na le banna ba sebete,+ u ba behe hore e be baokameli ba mehlape ea ka.”+7 Joale Josefa a tlisa ntat’ae Jakobo a mo tsebisa Faro, ’me Jakobo a hlohonolofatsa Faro.+8 Joale Faro a re ho Jakobo: “Matsatsi a lilemo tsa bophelo ba hao a makae?”9 Kahoo Jakobo a re ho Faro: “Matsatsi a lilemo tsa ho lula ha ka ka bojaki ke lilemo tse lekholo le mashome a mararo.+ Matsatsi a lilemo tsa bophelo ba ka e bile a seng makae le a bakang mahlomola,+ ’me ha aa fihla matsatsing a lilemo tsa bophelo ba bo-Ntate matsatsing a ho lula ha bona ka bojaki.”+10 Ka mor’a moo Jakobo a hlohonolofatsa Faro ’me a tsoa ka pel’a Faro.+11 Kahoo Josefa a lokisetsa hore ntat’ae le barab’abo ba lule ’me a ba fa sebaka naheng ea Egepeta, karolong e ntlehali ea naha, naheng ea Ramsese,+ feela joalokaha Faro a laetse.12 Josefa a ’na a fa ntat’ae le barab’abo le bohle ba ntlo ea ntat’ae bohobe,+ ho ea ka palo ea bana ba banyenyane.+13 Joale ho ne ho se bohobe naheng eohle, hobane tlala e ne e le khōlō haholo;+ ’me naha ea Egepeta le naha ea Kanana tsa phophotheha ka lebaka la tlala.+14 Eaba Josefa o tsoela pele ho nka chelete eohle e neng e fumaneha naheng ea Egepeta le naheng ea Kanana bakeng sa lijo-thollo tseo batho ba neng ba li reka;+ Josefa a ’na a tlisa chelete ntlong ea Faro.15 Ka mor’a nako chelete ea naha ea Egepeta le ea naha ea Kanana ea fela, ’me Baegepeta bohle ba qala ho tla ho Josefa, ba re: “Re fe bohobe!+ Ke hobane’ng ha re lokela ho shoa ka pel’a hao kahobane chelete e felile?”+16 Joale Josefa a re: “Nehelanang ka liphoofolo tsa lōna tse ruiloeng ’me ke tla le fa bohobe e le phapanyetsano bakeng sa liphoofolo tsa lōna tse ruiloeng, haeba chelete e felile.”17 Eaba ba qala ho tlisa liphoofolo tsa bona tse ruiloeng ho Josefa; ’me Josefa a ’na a ba fa bohobe e le phapanyetsano bakeng sa lipere tsa bona le mohlape oa likhutšoane le mohlape oa liphoofolo tse khōlō le liesele,+ ’me a ’na a ba fa bohobe e le phapanyetsano bakeng sa liphoofolo tsohle tsa bona tse ruiloeng selemong seo.18 Butle-butle selemo seo sa fihla qetellong, ’me ba qala ho tla ho eena selemong se hlahlamang ba re ho eena: “Re ke ke ra patela morena oa rōna empa chelete le liphoofolo tse ruuoang li feletse ho morena oa rōna.+ Ha hoa sala letho ka pel’a moren ’a ka haese ’mele ea rōna le naha ea rōna.+19 Ke hobane’ng ha re lokela ho shoela ka pel’a mahlo a hao,+ rōna le naha ea rōna? Re rekelle le naha ea rōna bakeng sa bohobe,+ ’me rōna hammoho le naha ea rōna re tla ba makhoba a Faro; u re fe peō e le hore re phele re se ke ra shoa eaba naha ea rōna e fetoha lesupi.”+20 Kahoo Josefa a rekela Faro naha eohle ea Baegepeta,+ hobane Moegepeta e mong le e mong a rekisitse tšimo ea hae, etsoe tlala e ne e ba totetse; ’me naha ea e-ba ea Faro.21 Ha e le batho, a ba tlosa metseng ho tloha pheletsong e ’ngoe ea naha ea Egepeta ho ea pheletsong e ’ngoe ea eona.+22 Ke masimo a baprista feela ao a sa kang a a reka,+ hobane tekanyo ea lijo tsa baprista e ne e tsoa ho Faro ’me ba ne ba ja lijo tseo ba li fuoang ke Faro.+ Ke ka lebaka leo ba sa kang ba rekisa masimo a bona.+23 Joale Josefa a re ho sechaba: “Bonang, kajeno ke rekile lōna le masimo a lōna bakeng sa Faro. Peō ea lōna ke ena, ’me le e jale masimong.+24 Ha a hlahisitse lihlahisoa,+ joale le fe Faro karolo ea bohlano,+ empa likarolo tse ’nè e tla ba tsa lōna e le peō bakeng sa masimo le lijo tsa lōna le tsa ba ka matlung a lōna le tse tla jeoa ke bana ba lōna ba banyenyane.”+25 Ka lebaka leo ba re: “U bolokile bophelo ba rōna.+ E-re re fumane kamohelo mahlong a moren ’a ka, ’me re tla ba makhoba a Faro.”+26 Eaba Josefa o ho etsa molao-taelo ho fihlela letsatsing lena hore Faro a be le karolo ea bohlano masimong a Egepeta. Ke masimo a baprista feela e le sehlopha se ikhethang ao e sa kang ea e-ba a Faro.+27 Eaba Baiseraele ba tsoela pele ho lula naheng ea Egepeta, naheng ea Goshene;+ ba aha ho eona ’me ba ata eaba ba ngatafala haholo.+28 Jakobo a tsoela pele ho phela naheng ea Egepeta ka lilemo tse leshome le metso e supileng, hoo matsatsi a Jakobo, lilemo tsa bophelo ba hae, e bileng lilemo tse lekholo le mashome a mane a metso e supileng.+29 Butle-butle matsatsi a atamela a hore Iseraele a shoe.+ Kahoo a bitsa mora oa hae Josefa a re ho eena: “Joale, haeba ke fumane kamohelo mahlong a hao, ka kōpo, beha letsoho la hao tlas’a serope sa ka,+ ’me u mpontše mosa o lerato le botšepehi.+ (Ka kōpo, u se ke ua mpata Egepeta.)+30 Ke tla robala le bo-Ntate,+ ’me u ’ntše Egepeta ’me u mpate lebitleng la bona.”+ Tumellanong le hoo a re: “Ke tla etsa tumellanong le lentsoe la hao.”31 Eaba o re: “Ntlhapanyetse.” Kahoo a mo hlapanyetsa.+ Eaba Iseraele o itihela fatše ka sefahleho hloohong ea setulo se kang bethe.+


text:
Genese 36:1-43
5 Oholibama a tsoala Jeushe le Jalame le Kora.+ Bana ke bara ba Esau bao a ba tsoaletsoeng naheng ea Kanana. 6 Ka mor’a moo Esau a nka basali ba hae le bara ba hae le barali ba hae le meea eohle ea ntlo ea hae le mohlape oa hae le liphoofolo tse ling tsohle tsa hae le leruo lohle la hae,+ leo a le bokeletseng naheng ea Kanana, a ea naheng e hōle le Jakobo mor’abo,+ 7 hobane thepa ea bona e ne e le ngata haholo hore ba ka lula hammoho ’me naha ea bojaki ba bona e ne e sa khone ho ba phelisa ka lebaka la mehlape ea bona.+ 8 Kahoo Esau a lula sebakeng se lithaba sa Seire.+ Esau ke Edomo.+ 9 Ena ke histori ea Esau ntat’a Edomo sebakeng se lithaba sa Seire.+ 10 Ana ke mabitso a bara ba Esau: Elifaze mora oa Ada, mosali oa Esau; Reuele mora oa Basmathe, mosali oa Esau.+ 11 Bara ba Elifaze e bile Temane,+ Omare, Zefo le Gatame le Kenaze.+ 12 Timna+ ea e-ba serethe sa Elifaze, mora oa Esau. Ka mor’a nako a tsoalla Elifaze Amaleke.+ Bana ke bara ba Ada, mosali oa Esau. 13 Bana ke bara ba Reuele: Nahathe le Zera, Shama le Miza.+ Bana e bile bara ba Basmathe,+ mosali oa Esau. 14 Bana e bile bara ba Oholibama morali oa Ana, setloholo sa Zibeone, mosali oa Esau, ka hore ebe o ile a tsoalla Esau Jeushe le Jalame le Kora.+ 15 Bana ke baeta-pele+ ba bara ba Esau: Bara ba Elifaze, letsibolo la Esau: Moeta-pele Temane,+ moeta-pele Omare, moeta-pele Zefo, moeta-pele Kenaze, 16 moeta-pele Kora, moeta-pele Gatame, moeta-pele Amaleke. Bana ke baeta-pele ba Elifaze+ naheng ea Edomo. Bana ke bara ba Ada. 17 Bana ke bara ba Reuele, mora oa Esau: Moeta-pele Nahathe, moeta-pele Zera, moeta-pele Shama, moeta-pele Miza. Bana ke baeta-pele ba Reuele naheng ea Edomo.+ Bana ke bara ba Basmathe, mosali oa Esau. 18 Qetellong bana ke bara ba Oholibama, mosali oa Esau: Moeta-pele Jeushe, moeta-pele Jalame, moeta-pele Kora. Bana ke baeta-pele ba Oholibama morali oa Ana, mosali oa Esau. 19 Bana ke bara ba Esau, ’me bana ke baeta-pele ba bona. Ke eena Edomo.+ 20 Bana ke bara ba Seire Mohore, baahi ba naha:+ Lotane le Shobale le Zibeone le Ana+ 21 le Dishone le Ezere le Dishane.+ Bana ke baeta-pele ba Mohore, bara ba Seire, naheng ea Edomo. 22 Bara ba Lotane e bile Hori le Hemame; ’me khaitseli ea Lotane e ne e le Timna.+ 23 Bana ke bara ba Shobale: Alvane le Manahathe le Ebale, Shefo le Oname. 24 Bana ke bara ba Zibeone: Aja le Ana. Enoa ke Ana ea fumaneng liliba tsa metsi a chesang lefeelleng ha a ntse a hlokometse liesele tsa ntat’ae Zibeone.+ 25 Bana ke bana ba Ana: Dishone le Oholibama morali oa Ana. 26 Bana ke bara ba Dishone: Hemdane le Eshbane le Ithrane le Kerane.+ 27 Bana ke bara ba Ezere: Bilhane le Zavane le Akane. 28 Bana ke bara ba Dishane: Utse le Arane.+ 29 Bana ke baeta-pele ba Mohore: Moeta-pele Lotane, moeta-pele Shobale, moeta-pele Zibeone, moeta-pele Ana, 30 moeta-pele Dishone, moeta-pele Ezere, moeta-pele Dishane.+ Bana ke baeta-pele ba Mohore ho ea ka baeta-pele ba bona naheng ea Seire. 31 Joale ana ke marena a busitseng naheng ea Edomo+ pele morena leha e le ofe a busa bara ba Iseraele.+ 32 Bela mora oa Beore a busa Edomo,+ ’me lebitso la motse oa hae e ne e le Dinhaba. 33 Ha Bela a shoa, Jobabe mora oa Zera ea tsoang Bozra+ a qala ho busa sebakeng sa hae.+ 34 Ha Jobabe a shoa, Hushame ea tsoang naheng ea Batemane+ a qala ho busa sebakeng sa hae.+ 35 Ha Hushame a shoa, Hadade mora oa Bedade, ea hlōtseng Bamidiane+ naheng ea Moabe,+ a qala ho busa sebakeng sa hae, ’me lebitso la motse oa hae e ne e le Avithe.+ 36 Ha Hadade a shoa, Samla ea tsoang Masreka a qala ho busa sebakeng sa hae.+ 37 Ha Samla a shoa, Shaule ea tsoang Rehobothe pel’a Nōka a qala ho busa sebakeng sa hae.+ 38 Ha Shaule a shoa, Baale-hanane mora oa Akbore a qala ho busa sebakeng sa hae.+ 39 Ha Baale-hanane mora oa Akbore a shoa, Hadare a qala ho busa sebakeng sa hae; lebitso la motse oa hae e ne e le Pau, ’me lebitso la mosali oa hae e ne e le Mehetabele morali oa Matrede morali oa Mezahabe.+ 40 Kahoo ana ke mabitso a baeta-pele ba Esau ho ea ka malapa a bona, ho ea ka libaka tsa bona, ka mabitso a bona: Moeta-pele Timna, moeta-pele Aleva, moeta-pele Jethethe,+ 41 moeta-pele Oholibama, moeta-pele Ela, moeta-pele Pinone,+ 42 moeta-pele Kenaze, moeta-pele Temane, moeta-pele Mibzare,+ 43 moeta-pele Magdiele, moeta-pele Irame. Bana ke baeta-pele ba Edomo+ ho ea ka libaka tsa bona tsa bolulo naheng eo ba e ruileng.+ Enoa ke Esau ntat’a Edomo.+


text: 2 Kahoo maholimo le lefatše le makhotla ’ohle a tsona a phethoa.+2 Ka letsatsi la bosupa Molimo a phetha mosebetsi oa hae oo a o entseng, ’me a phomola ka letsatsi la bosupa mosebetsing oohle oa hae oo a o entseng.+3 Molimo a hlohonolofatsa letsatsi la bosupa ’me a le halaletsa, hobane o phomotse ka lona mosebetsing oohle oa hae oo Molimo a o bōpileng ka morero oa ho o etsa.+4 Ena ke histori ea maholimo le lefatše nakong ea ho bōptjoa ha tsona, letsatsing leo ka lona Jehova Molimo a entseng lefatše le leholimo.+5 Joale ho fihlela ka nako eo ho ne ho se sehlahla sa naha se fumanehang lefatšeng ’me ho fihlela ka nako eo ho ne ho se limela tsa naha tse melang, hobane Jehova Molimo o ne a e-s’o nese pula+ holim ’a lefatše ’me ho ne ho se motho ea ka lemang mobu.6 Empa moholi+ o ne o nyoloha lefatšeng ’me o nosetsa lefatše lohle.+7 Jehova Molimo a etsa motho ka lerōle+ la lefatše+ ’me a bululela linkong tsa hae phefumoloho ea bophelo,+ ’me motho ea e-ba moea o phelang.+8 Ho ekelletsa moo, Jehova Molimo a lema serapa Edene,+ ka nģ’a bochabela, ’me moo a beha motho eo a mo entseng.+9 Kahoo Jehova Molimo a melisa lefatšeng sefate se seng le se seng se lakatsehang ponong ea motho le se molemo bakeng sa lijo le sefate sa bophelo+ har’a serapa le sefate sa tsebo ea botle le bobe.+10 Joale ho ne ho e-na le nōka e tsoang Edene ho nosetsa serapa seo, ’me ho tloha moo e ne e qala ho arohana ’me e fetoha likarolo tse ’nè.11 Lebitso la ea pele ke Pishone; ke e teelang hare naha eohle ea Havila,+ moo ho nang le khauta.12 Khauta ea naha eo e ntle.+ Ho boetse ho na le boroku ba deliame+ le lejoe la onyxe.+13 Lebitso la nōka ea bobeli ke Gihone; ke e teelang hare naha eohle ea Kushe.14 Lebitso la nōka ea boraro ke Hidekele;+ ke e eang ka bochabela ho Assyria.+ ’Me nōka ea bone ke Eufrate.+15 Jehova Molimo a nka motho a mo beha serapeng sa Edene+ ho se lema le ho se hlokomela.+16 Jehova Molimo a boela a laela motho sena: “U ka ja tsa sefate se seng le se seng sa serapa hore u khotsofale.+17 Empa ha e le sefate sa tsebo ea botle le bobe u se ke ua ja tsa sona, etsoe ka letsatsi leo ka lona u jang tsa sona ka sebele u tla shoa.”+18 Jehova Molimo a tsoela pele ho re: “Ha ho hotle hore motho a ’ne a be mong. Ke tla mo etsetsa mothusi, e be motlatsi oa hae.”+19 Joale Jehova Molimo a etsa ka mobu sebata se seng le se seng sa naha le sebōpuoa se seng le se seng se fofang sa maholimo, eaba o qala ho li tlisa ho motho ho bona hore na se seng le se seng sa tsona o tla se reha eng; ’me eng kapa eng eo motho a neng a e reha moea o mong le o mong o phelang,+ e ne e e-ba lebitso la oona.+20 Kahoo motho a reha liphoofolo tsohle tse ruuoang mabitso le libōpuoa tse fofang tsa maholimo le sebata se seng le se seng sa naha, empa bakeng sa motho ha hoa ka ha fumanoa mothusi eo e leng motlatsi oa hae.21 Kahoo Jehova Molimo a tlisetsa motho boroko bo tebileng+ ’me, ha a ntse a robetse, a nka e ’ngoe ea likhopo tsa hae ’me sebakeng sa eona a koala ka nama.22 Eaba Jehova Molimo o etsa mosali ka khopo eo a e nkileng ho monna ’me o mo tlisa ho monna.+23 Joale monna a re: “Qetellong enoa ke lesapo la masapo a ka Le nama ea nama ea ka.+ Enoa o tla bitsoa Mosali, Hobane o nkiloe ho monna.”+24 Ke ka lebaka leo monna a tla siea ntat’ae le ’m ’ae+ a khomarele mosali oa hae ’me e tla ba nama e le ’ngoe.+25 Ka bobeli ba ile ba tsoela pele ba hlobotse,+ monna le mosali oa hae, ’me leha ho le joalo ha baa ka ba hlajoa ke lihlong.+


text: 20 Veine ke mosomi,+ joala bo tahang bo morusu,+ ’me e mong le e mong ea khelosoang ke bona ha a bohlale.+2 Ho tšabeha ha morena ke ho rora ho tšoanang le ha taoana e moetse.+ Mang kapa mang ea mo halefisang o siteloa moea oa hae.+3 Ke khanya ho motho hore a khaotse ho pheha khang,+ empa e mong le e mong eo e leng leoatla o tla itšohlometsa ho eona.+4 Ka lebaka la mariha ea botsoa a ke ke a lema;+ o tla kōpa nakong ea kotulo, empa ho tla be ho se na letho.+5 Morero ka pelong ea motho o joaloka metsi a tebileng,+ empa motho ea nang le temoho o tla o kha.+6 Letšoele la batho le tla phatlalatsa e mong le e mong mosa oa hae o lerato,+ empa ke mang ea ka fumanang motho ea tšepahalang?+7 Ea lokileng o tsamaea botšepehing ba hae.+ Ho thaba bara ba hae ka mor’a hae.+8 Morena o lutse holim ’a terone ea kahlolo,+ o hasanya bobe bohle ka mahlo a hae.+9 Ke mang ea ka reng: “Ke hloekisitse pelo ea ka;+ ke hloekile sebeng sa ka”?+10 Litekanyo tsa mefuta e ’meli le litekanyo tsa mefuta e ’meli tsa efa+—ka bobeli ba tsona ke ntho e manyala ho Jehova.+11 Esita le ka liketso tsa hae moshanyana o iketsa hore a hlokomeloe mabapi le hore na mosebetsi oa hae o hloekile ’me o lokile.+12 Tsebe e utloang le leihlo le bonang—Jehova o li entse ka bobeli ba tsona.+13 U se ke ua rata boroko, e le hore u se ke ua futsaneha.+ Tutubolla mahlo a hao; khora bohobe.+14 “E mpe, e mpe!” ho bolela moreki, ’me oa tsamaea.+ Ebe joale oa ithorisa.+15 Ho na le khauta, le likorale tse ngata; empa molomo o nang le tsebo ke lijana tsa bohlokoa.+16 Nka seaparo sa motho, haeba a ipehile paneng bakeng sa osele;+ ’me tabeng ea mosali oa molata, u nke tebeletso ho eena.+17 Bohobe bo fumanoeng ka leshano bo monate ho motho,+ empa ka mor’a moo o tla tlala lehlohlojane ka hanong.+18 Ka keletso merero e tiisoa ka thata,+ ’me u loane ntoa ea hao ka tataiso e bohlale.+19 Ea tsamaeang e le moetselletsi o senola lekunutu;+ ’me u se ke ua ba le setsoalle le ea ekoang ke molomo oa hae.+20 Ha e le mang kapa mang ea rohakang ntat’ae le ’m ’ae,+ lebone la hae le tla tima ha lefifi le atamela.+21 Lefa le fumanoa ka meharo qalong,+ empa bokamoso ba lona bo ke ke ba hlohonolofatsoa.+22 U se ke ua re: “Ke tla buseletsa bobe!”+ Tšepa Jehova,+ ’me o tla u pholosa.+23 Litekanyo tsa mefuta e ’meli ke ntho e manyala ho Jehova,+ ’me sekala se qhekellang ha sea loka.+24 Mehato ea monna ea shahlileng e tsoa ho Jehova.+ Ha e le motho oa lefatše, a ka lemoha tsela ea hae joang?+25 Ke leraba ha motho oa lefatše a ile a hooa ka lepotlapotla, “Ntho e Halalelang!”+ ’me ka mor’a boitlamo+ a batla ho hlahloba.+26 Morena ea bohlale o hasanya batho ba khopo,+ ’me o bilikisetsa lebili holim ’a bona.+27 Phefumoloho+ ea motho oa lefatše ke lebone la Jehova, le batlisisang likarolo tsohle tse ka hare-hare tsa mpa.+28 Mosa o lerato le ’nete—li sireletsa morena;+ ’me o tšehelitse terone ea hae ka mosa o lerato.+29 Botle ba bahlankana ke matla a bona,+ ’me bokhabane ba banna-baholo ke bohlooho-putsoa ba bona.+30 Maqeba a lematsang a tlosa bobe;+ ’me lichapo, li tlosa likarolo tse ka hare-hare tsa mpa.+


text:
KHAOLO EA PELE
Ke Eng Seo e Leng ’Nete ka Molimo?
Na Molimo o hlile oa u tsotella? Molimo o joang?
Na o na le lebitso?
Na hoa khoneha ho atamela haufi le Molimo?
NA U kile ua hlokomela kamoo bana ba botsang lipotso kateng? Ba bangata ba qala ho botsa hang feela ha ba ithuta ho bua. Ba u sheba ba tonne mahlo, ’me ba botsa lipotso tse kang: Ke hobane’ng ha leholimo le le leputsoa? Linaleli li entsoe ka’ng? Ke mang ea rutileng linonyana ho bina? U ka ’na ua leka ka matla ho li araba, empa ka linako tse ling ho ba thata ho etsa joalo. Leha u se u re u li arabile ka bohlale ho ka ’na ha hlaha potso e ’ngoe hape: Hobane’ng?
2 Hase bana feela ba ratang ho botsa lipotso. Ha re ntse re hōla, re tsoela pele ho botsa lipotso. Re etsa sena ha re batla tsela, e le hore re tsebe likotsi tseo re lokelang ho li qoba, kapa re khotsofatse takatso ea rōna ea ho tseba lintho. Empa ho bonahala eka batho ba bangata ba khaotsa ho botsa lipotso, haholo-holo tseo e leng tsa bohlokoa ka ho fetisisa. Bonyane, ba khaotsa ho batlisisa likarabo tsa lipotso tseo.
3 Ak’u nahane ka potso e botsitsoeng sekoahelong sa buka ena le ka lipotso tse botsitsoeng selelekeleng sa eona, kapa qalong ea khaolo ena. Tsena ke tse ling tsa lipotso tsa bohlokoa ka ho fetisisa tseo u ka li botsang. Empa batho ba bangata ba se ba tetse boitekong ba bona ba ho fumana likarabo tsa tsona. Hobane’ng? Na Bibele ea li araba? Ba bang ba nahana hore e li araba ka tsela e thata eo ba ke keng ba e utloisisa. Ba bang ba tšaba hore ho botsa lipotso ho tla ba hlabisa lihlong kapa ho ba soabise. Ba bang bona ba re lipotso tseo li lokela ho sieloa baruti le baeta-pele ba bolumeli. Uena u re’ng?
4 Ho ka etsahala hore ebe u thahasella ho fumana likarabo tsa lipotso tsa bohlokoa bophelong. Ha ho pelaelo hore ka linako tse ling u ee u ipotse: ‘Morero oa bophelo ke ofe? Na bophelo boo ke bona phetho? Ha e le hantle Molimo o joang?’ Ho loketse ho botsa lipotso tsena, ’me ke habohlokoa hore u se ke ua tela ho fihlela u fumane likarabo tse khotsofatsang le tse utloahalang. Jesu Kreste mosuoe e moholo, o ile a re: “Le ’ne le kōpe, ’me le tla fuoa; le ’ne le batle, ’me le tla fumana; le ’ne le kokote, ’me le tla buleloa.”—Matheu 7:7.
5 Haeba u tsoela pele ho ‘batla’ likarabo tsa lipotso tsa bohlokoa, u tla fumana hore ho batlisisa hoo e ka ba ho ruisang molemo haholo. (Liproverbia 2:1-5) Ho sa tsotellehe seo e ka ’nang eaba batho ba bang ba u boleletse sona, Bibele e na le likarabo, ’me u ka li fumana. Ha ho thata hakaalo ho utloisisa likarabo tseo. Habohlokoa le ho feta ke hore li fana ka tšepo ebile lia thabisa. ’Me li ka u thusa hore u phele ka tsela e khotsofatsang esita le hona joale. A re qale ka ho tšohla potso e ’nileng ea tšoenya batho ba bangata.
NA MOLIMO HA A TSOTELLE LE HONA HO SE BE LE KUTLOELO-BOHLOKO?
6 Batho ba bangata ba nahana joalo. Baa ipotsa: ‘Haeba Molimo oa tsotella, na lefatše e ka be e se sebaka se fapaneng hōle le seo le leng sona?’ Hohle moo re qamakang teng re bona lefatše le tletseng ntoa, lehloeo le mesarelo. Le rōna ka bomong, rea kula, re utloa bohloko, ebile re shoeloa ke batho bao re ba ratang. Ka lebaka leo, ba bangata ba re, ‘Haeba Molimo oa re tsotella ebile o ameha ka mathata a rōna, na o ne a ke ke a thibela lintho tsee ho etsahala?’
7 Ho hobe le ho feta ke hore ka linako tse ling baruti ba etsa hore batho ba nahane hore Molimo ha a na kutloelo-bohloko. Joang? Ha tlokotsi e hlaha, ba re ke thato ea Molimo. Ha e le hantle, baruti bao ba beha Molimo molato oa lintho tse mpe tse etsahalang. Na ke ’nete hore Molimo o joalo? Ha e le hantle ke eng seo Bibele e se rutang? Jakobo 1:13 e re: “Ha a le tlas’a teko, ho se ke ha e-ba le ea reng: ‘Ke ntse ke lekoa ke Molimo.’ Etsoe Molimo a ke ke a lekoa ka lintho tse mpe kapa hona hore o leka leha e le mang ka tsona.” Ka hona ha ho mohla Molimo a bakang bokhopo boo u bo bonang lefatšeng le u potolohileng. (Jobo 34:10-12) Ke ’nete hore o lumeletse lintho tse mpe ho etsahala. Empa ho na le phapang e khōlō pakeng tsa ho lumella ntho e itseng ho etsahala le ho e baka.
8 Ka mohlala, nahana ka ntate ea bohlale le ea lerato ea nang le mora ea seng a hōlile ea ntseng a lula lapeng le batsoali ba hae. Ha mora eo e e-ba lerabele ’me a etsa qeto ea ho tloha hae, ntate oa mo tlohela. Mora o phela ka tsela e fosahetseng ’me o kena khathatsong. Na ke ntate ea baketseng mora mathata? Che. (Luka 15:11-13) Ka ho tšoanang, Molimo ha aa ka a thibela batho ha ba ikhethela ho etsa se fosahetseng, empa hase eena ea bakang mathata a ba hlahelang. Ka lebaka leo, ka sebele e ne e tla ba ho hloka toka ho jarisa Molimo molato ka mathata ’ohle a hlahelang moloko oa batho.
9 Molimo o na le mabaka a utloahalang a ho tlohella batho hore ba nke tsela e fosahetseng. Kaha ke ’Mōpi oa rōna ea bohlale le ea matla, ha ho letho le mo tlamang hore a re hlalosetse mabaka ao a etsang lintho ka ’ona. Leha ho le joalo, Molimo o re hlaloselitse ’ona kahobane o lerato. U tla ithuta ho eketsehileng ka mabaka ana Khaolong ea 11. Empa lula u tseba hore Molimo ha a ikarabelle bakeng sa mathata ao re tobanang le ’ona. Ho e-na le hoo, o re tšepisa ntho e le ’ngoe feela e tla fana ka tharollo!—Esaia 33:2.
10 Ho feta moo, Molimo oa halalela. (Esaia 6:3) Sena se bolela hore o hloekile ha a na sekoli. Ha ho bobe ho hang ho eena. Kahoo re ka mo tšepa ka ho feletseng. Re ke ke ra bua joalo ka batho, bao ka linako tse ling ba etsang bobolu. Esita le batho ba tšepahalang ka ho fetisisa ba nang le matla a bolaoli hangata ha ba na matla a ho etsolla tšenyo e bakiloeng ke batho ba babe. Empa Molimo o matla ’ohle. A ka felisa sohle seo bokhopo bo se baketseng moloko oa batho ebile o tla se felisa. Ha Molimo a nka khato, o tla e nka ka tsela e tla felisa bobe ka ho sa feleng!
MOLIMO O IKUTLOA JOANG KA HO HLOKA TOKA HOO RE TOBANANG LE HONA?
11 Hajoale Molimo o ikutloa joang ka lintho tse etsahalang lefatšeng le tse u etsahallang bophelong? Bibele e ruta hore Molimo “o rata toka.” (Pesaleme ea 37:28) Kahoo o amehile ka ho teba ka se nepahetseng le se fosahetseng. O hloile mefuta eohle ea ho hloka toka. Bibele e re “pelo ea [Molimo e ile] ea utloa bohloko” nakong e fetileng ha ho ne ho tletse bobe lefatšeng. (Genese 6:5, 6) Molimo ha a e-s’o fetohe. (Malakia 3:6) O ntse a hloile ho bona mahlomola a etsahalang lefatšeng ka bophara. Hape Molimo o hloile ho bona batho ba sotleha. Bibele e re: ‘Oa u tsotella.’—1 Petrose 5:7.
12 Re ka kholiseha joang hore Molimo o hloile ho bona re utloa bohloko? Bopaki bo bong ke bona. Bibele e ruta hore motho o entsoe ka setšoantšo sa Molimo. (Genese 1:26) Ka hona re na le litšobotsi tse ratehang hobane Molimo a e-na le litšobotsi tseo tse ratehang. Ka mohlala, na ha u tšoenyehe ha u bona batho ba se nang molato ba utloa bohloko? Haeba u tsotella ho hloka toka ho joalo, tseba hore Molimo o tsotella le ho feta.
13 Ntho e ’ngoe e ntle ka ho fetisisa ka rōna batho ke hore re khona ho rata. Seo le sona se bonahatsa seo Molimo a leng sona. Bibele e ruta hore “Molimo ke lerato.” (1 Johanne 4:8) Re bontša lerato hobane Molimo o lerato. Na lerato le ne le sa tl’o u susumelletsa ho felisa bohloko le ho hloka toka hoo u ho bonang ho etsahala lefatšeng? Haeba u ne u e-na le matla a ho etsa joalo, na u ne u sa tl’o li felisa? Ka sebele u ne u tla li felisa! U ka kholiseha e le kannete hore Molimo o tla felisa tšotleho le ho hloka toka. Litšepiso tse boletsoeng selelekeleng sa buka ena hase litoro kapa tsona lintho tse ke keng tsa phethahala. Litšepiso tsa Molimo li tla fela li phethahale! Empa e le hore u be le tumelo litšepisong tseo, u lokela ho ithuta ho eketsehileng ka Molimo ea li entseng.
MOLIMO O BATLA HORE U TSEBE HORE NA KE MANG
14 Ha u batla hore motho e mong a u tsebe, u etsa’ng? Na ha u mo bolelle lebitso la hao? Na Molimo o na le lebitso? Malumeli a mangata a re lebitso la hae ke “Molimo” kapa “Morena,” empa ao hase ’ona mabitso a hae. Ke litlotla, feela joalokaha “khosi” le “mopresidente” e le litlotla. Bibele e ruta hore Molimo o na le litlotla tse ngata. “Molimo” le “Morena” ke tse ling tsa tsona. Leha ho le joalo, Bibele e boetse e ruta hore Molimo o na le lebitso: Jehova. Pesaleme ea 83:18 e re: “Uena, eo lebitso la hao e leng Jehova, uena u le mong u Ea Phahameng ka ho Fetisisa holim’a lefatše lohle.” Haeba Bibele ea hao ha e na lebitso lena, u ka ’na ua rata ho sheba Sehlomathiso se bukeng ena ho bona hore na ke hobane’ng ha e se na lona. ’Nete ke hore lebitso la Molimo le hlaha ka makhetlo a likete libukeng tsa boholo-holo tsa Bibele tse ngotsoeng ka letsoho. Kahoo Jehova o batla hore u tsebe lebitso la hae ’me u le sebelise. Ka mantsoe a mang, o itsebisa uena ka Bibele.
15 Molimo o iphile lebitso le bolelang ho hongata. Lebitso la hae, e leng Jehova, le bolela hore Molimo a ka phetha tšepiso leha e le efe eo a e etsang le hore a ka phethahatsa morero leha e le ofe oo a o rerang.* Lebitso la Molimo lea ikhetha, ha ho le tšoanang le lona. Ke la hae a le mong. Jehova o ikhetha ka litsela tse sa tšoaneng. Joang?
16 Re bone hore Pesaleme ea 83:18 e re ka Jehova: “Uena u le mong u Ea Phahameng ka ho Fetisisa.” Ka ho tšoanang, ke Jehova feela ea bitsoang “Ea Matla ’Ohle.” Tšenolo 15:3 e re: “Jehova Molimo, ea Matla ’Ohle, mesebetsi ea hao e meholo ’me ea hlolla. Morena oa bosafeleng, litsela tsa hao li lokile ’me ke tsa ’nete.” Tlotla “Ea Matla ’Ohle” e re ruta hore Jehova ke motho ea matla ka ho fetisisa. Matla a hae a ke ke a lekanngoa; a phahame haholo. ’Me tlotla “Morena oa bosafeleng” e re hopotsa hore Jehova ke ea ikhethang ka kutloisiso e ’ngoe hape. Ke eena feela eo esale a le teng. Pesaleme ea 90:2 e re: “Esita le ho tloha nakong e sa lekanyetsoang ho isa nakong e sa lekanyetsoang [kapa, ka ho sa feleng] u Molimo.” Na ho nahana ka seo ha ho u tlisetse tšabo le tlhompho?
17 Jehova o ikhetha hape ka hore ke eena feela ’Mōpi. Ho Tšenolo 4:11 rea bala: “Jehova, Molimo oa rōna, ua tšoaneleha ho amohela khanya le tlhompho le matla, hobane u bōpile lintho tsohle, ’me ka lebaka la thato ea hao li ile tsa e-ba teng ’me tsa bōptjoa.” Ntho leha e le efe eo u ka e nahanang—ebang ke libōpuoa tse sa bonahaleng tsa moea tse leholimong, kapa linaleli tse bonahalang bosiu sepakapakeng, kapa litholoana tse melang lifateng kapa litlhapi tse sesang maoatleng le linōkeng—tsohle li teng hobane Jehova ke ’Mōpi!
NA U KA ATAMELA HAUFI LE JEHOVA?
18 Batho ba bang ba ikutloa ba le basesaane ha ba bala ka litšobotsi tsa Jehova tse susumetsang tšabo. Ba tšaba hore Molimo o ba phahametse hōle, hoo ba ke keng ba mo atamela kapa ba nahana hore Molimo ea phahameng joalo ha a ba tsotelle. Empa na maikutlo aa a nepahetse? Bibele e ruta se fapaneng le seo. E re ka Jehova: “Ha e le hantle, [ha a] hōle le e mong le e mong oa rōna.” (Liketso 17:27) Bibele e bile ea re phehella: “Atamelang ho Molimo, ’me o tla atamela ho lōna.”—Jakobo 4:8.
19 U ka atamela haufi le Molimo joang? Ntlha ea pele, tsoela pele u etsa seo u ntseng u se etsa hona joale—e leng ho ithuta ka Molimo. Jesu o ile a re: “Sena se bolela bophelo bo sa feleng, ho tsoela pele ba rua tsebo ka uena, Molimo a le mong feela oa ’nete, le ka eo u mo romileng, Jesu Kreste.” (Johanne 17:3) E, Bibele e ruta hore ho ithuta ka Jehova le Jesu ho lebisa ‘bophelong bo sa feleng’! Joalokaha ho se ho boletsoe, “Molimo ke lerato.” (1 Johanne 4:16) Jehova o boetse o na le litšobotsi tse ling tse ngata tse babatsehang le tse ipiletsang. Ka mohlala, Bibele e re Jehova ke “Molimo ea mohau le ea mosa, ea liehang ho halefa le ea tletseng mosa o lerato le ’nete.” (Exoda 34:6) O “molemo ’me [o] itokiselitse ho tšoarela.” (Pesaleme ea 86:5) Molimo ha a fele pelo. (2 Petrose 3:9) Oa tšepahala. (Tšenolo 15:4) Ha u ntse u tsoela pele ho bala Bibele, u tla bona kamoo Jehova a bontšitseng hore o na le litšobotsi tsena kateng le tse ling tse ngata tse ipiletsang.
20 Ke ’nete hore u ke ke ua bona Molimo kaha ke moea o sa bonahaleng. (Johanne 1:18; 4:24; 1 Timothea 1:17) Empa ha u ntse u ithuta ka eena ka ho bala Bibele, u tla tseba hore na ke motho ea joang. Joalokaha mopesaleme a boletse, u ka “bona thabo ea Jehova.” (Pesaleme ea 27:4; Baroma 1:20) Ha u ntse u ithuta ka Jehova ka ho eketsehileng, e tla ba motho oa sebele haholoanyane ho uena ’me u tla ba le mabaka a eketsehileng a ho mo rata le ho ikutloa u atamelane le eena.
21 U tla utloisisa hore na ke hobane’ng ha Bibele e re ruta hore re nke Jehova e le Ntate oa rōna. (Matheu 6:9) Hase feela hore o re file bophelo empa o boetse o batla hore re phele ka tsela e molemo ka ho fetisisa—feela joalokaha ntate ea lerato a batla hore bana ba hae ba phele joalo. (Pesaleme ea 36:9) Bibele e boetse e ruta hore batho e ka ba metsoalle ea Jehova. (Jakobo 2:23) Ak’u nahane feela—u ka ba motsoalle oa ’Mōpi oa bokahohle!
22 Ha u ntse u ithuta Bibele ka ho eketsehileng, u ka ’na ua fumana hore batho ba bang ba u eletsang ka sepheo se setle ba u khothalletsa hore u khaotse ho ithuta. E ka ’na eaba ba tšoenyehile ka hore u tla koenehela seo u neng u se lumela. Empa u se ke ua lumella motho leha e le ofe hore a u thibele ho theha botsoalle bo molemo ka ho fetisisa boo u ka bang le bona.
23 Ke ’nete hore ho tla ba le lintho tse itseng tseo u sa tl’o li utloisisa qalong. Ho hlokahala boikokobetso hore motho a kōpe thuso, empa u se ke ua tsilatsila hobane u tšaba ho hlajoa ke lihlong. Jesu o ile a re ke ntho e ntle ho ikokobetsa, joaloka ngoana e monyenyane. (Matheu 18:2-4) Joalokaha re tseba bana, ba botsa lipotso tse ngata. Molimo o batla hore u fumane likarabo. Bibele e bua hantle ka batho ba bang ba ileng ba chesehela ho ithuta ka Molimo. Ba ile ba hlahlobisisa Mangolo ka hloko ho tiisa hore seo ba ithutang sona ke ’nete.—Liketso 17:11.
24 Tsela e molemo ka ho fetisisa ea ho ithuta ka Jehova ke ka ho hlahloba Bibele. Ha e tšoane le buka leha e le efe e ’ngoe. Ka tsela efe? Khaolo e latelang e tla tšohla taba ena.
SEO BIBELE E SE RUTANG
- Molimo oa u tsotella.—1 Petrose 5:7.
- Lebitso la Molimo ke Jehova.—Pesaleme ea 83:18.
- Jehova o u mema hore u mo atamele.—Jakobo 4:8.
- Jehova o lerato, o mosa ebile o mohau.—Exoda 34:6; 1 Johanne 4:8, 16.
* Sehlomathisong ho na le boitsebiso bo eketsehileng mabapi le se boleloang ke lebitso la Molimo le tsela eo le bitsoang ka eona.
Lipotso Tsa Sehlooho se Ithutoang
1, 2. Ke hobane’ng ha maemong a mangata ho le hotle ho botsa?
3. Ke hobane’ng ha batho ba bangata ba khaotsa ho leka ho fumana likarabo lipotsong tsa bohlokoa ka ho fetisisa?
4, 5. Tse ling tsa lipotso tsa bohlokoa ka ho fetisisa tseo re ka li botsang bophelong ke life, hona ke hobane’ng ha re lokela ho batla likarabo tsa tsona?
6. Ke hobane’ng ha batho ba bangata ba nahana hore Molimo ha a tsotelle ha batho ba sotleha?
7. (a) Baruti ba entse hore batho ba bangata ba nahane hore Molimo ha a na kutloelo-bohloko joang? (b) Ha e le hantle Bibele e ruta’ng ka liteko tse ka ’nang tsa re hlahela?
8, 9. (a) U ka etsa mohlala ofe ho bontša phapang pakeng tsa ho lumella bokhopo hore bo be teng le ho bo baka? (b) Ke hobane’ng ha e ne e tla ba ho hloka toka ho tšoaea qeto eo Molimo a e entseng phoso ea ho lumella batho hore ba phele ka tsela e booatla?
10. Ke hobane’ng ha re ka kholiseha hore Molimo o tla felisa sohle seo bokhopo bo se bakileng?
11. (a) Molimo o ikutloa joang ka ho hloka toka? (b) Molimo o ikutloa joang ka lintho tse bohloko tse u hlahelang?
12, 13. (a) Ke hobane’ng ha re e-na le litšobotsi tse ratehang joaloka lerato, hona lerato le ama tsela eo re talimang lefatše ka eona joang? (b) Ke hobane’ng ha re ka kholiseha hore Molimo o tla fela a nke khato ka mathata a teng lefatšeng?
14. Lebitso la Molimo ke mang, hona ke hobane’ng ha re lokela ho le sebelisa?
15. Lebitso Jehova le bolela’ng?
16, 17. Re ka ithuta eng ka Jehova litlotleng tse latelang: (a) “Ea Matla ’Ohle”? (b) “Morena oa bosafeleng”? (c) “’Mōpi”?
18. Ke hobane’ng ha batho ba bangata ba nka hore ba ke ke ba atamela haufi le Molimo, empa Bibele e ruta’ng?
19. (a) Re ka qala ho atamela haufi le Molimo ka ho etsa’ng, hona ho na le melemo efe? (b) Ke litšobotsi life tsa Molimo tse ipiletsang ho uena ka ho fetisisa?
20-22. (a) Na ho sitoa ha rōna ho bona Molimo ho re thibela ho atamela haufi le eena? Hlalosa. (b) Batho ba bang ba u eletsang ka sepheo se setle ba ka ’na ba u khothalletsa ho etsa’ng, empa u lokela ho etsa’ng?
23, 24. (a) Ke hobane’ng ha u lokela ho tsoela pele ho botsa lipotso ka seo u ithutang sona? (b) Khaolo e latelang e tlil’o tšohla taba efe?


text:
Tlaleho ea Seboka sa Selemo le Selemo
“Lijo . . . ka Nako e Tšoanetseng”
Bamameli ba likete ba ne ba mametse litlaleho tse khothatsang le tlhaloso e thahasellisang ea lengolo la Matheu 24:45-47 sebokeng sa selemo le selemo sa bo128 sa Watch Tower Bible and Tract Society of Pennsylvania.
Ka la 6 October 2012, batho ba ka bang 5 000 ba ne ba bokane Holong ea Likopano ea Lipaki Tsa Jehova e Jersey City, New Jersey, U.S.A., hore ba mamele lenaneo lena. Bamameli ba bang ba fetang 10 000 ba ile ba shebella lenaneo lena le neng le hoketsoe makaleng a rōna a Brooklyn, Patterson le Wallkill, New York, ’me ba bang ba le ofising ea lekala e Canada.
Anthony Morris, e leng setho sa Sehlopha se Busang sa Lipaki Tsa Jehova, eo hape e neng e le molula-setulo oa seboka seo, o ile a bua ka lintlha tse khothatsang le liketsahalo tsa bohlokoa historing ea Lipaki tse ileng tsa tšohloa libokeng tse fetileng tsa selemo le selemo. Bamameli ba ne ba tseba hore lenaneo la selemong sena e tla ba le khothatsang. Empa ba ne ba boetse ba ipotsa, ‘Na seboka see le sona e tla ba sa bohlokoa historing ea rōna?’
Ka mor’a moo, ho ile ha bapaloa livideo tse peli tse ileng tsa bontša bamameli mosebetsi oo re o etsang lefatšeng ka bophara.
Kaho ea Liholo Tsa ’Muso:
Video ena e ile ea bontša katleho e bileng teng mosebetsing oa kaho ea Liholo Tsa ’Muso linaheng tse futsanehileng. Lilemong tse 13 tse fetileng, Lihlopha Tsa Kaho ea Liholo Tsa ’Muso linaheng tsena li ’nile tsa haha Liholo Tsa ’Muso tse 25 402—e leng kakaretso ea Liholo Tsa ’Muso tse ka bang ka holimo ho tse hlano ka letsatsi! Liholo tseo tsa ’Muso li ’nile tsa hahoa ho sebelisoa menehelo e fanoeng ke Lipaki ho tsoa lefatšeng lohle. Ho feta moo, nakong ea likoluoa tsa tlhaho, litsebi tsena li potlakela ho thusa batho ba anngoeng ke ketsahalo eo ho lokisa le ho haha matlo a bona le Liholo Tsa ’Muso.
Likopano Tse Khethehileng:
Ka 2012, Lipaki Tsa Jehova li ile tsa tšoara likopano tse ’maloa tse khethehileng le baemeli ba tsoang lefatšeng lohle. Likopano tsee li ne li fapane joang le likopano tsa machaba tse ’nileng tsa tšoaroa lilemong tse fetileng?
Video eo e ile ea hlalosa hore nakong ea kopano liofisi tsa makala tse libakeng tseo e tšoaretsoeng ho tsona li ne li lokisetsa baeti marobalo, lipalangoang le lijo tsa motšehare, ho e-na le hore mosebetsi oo o etsoe ke bahlophisi ba maeto ba ikemetseng. Hoo e ka bang baemeli ba 1 500 ba tsoang linaheng tse ling ba ile ba ba teng kopanong ka ’ngoe.
Baemeli ba tsoang linaheng tse ling ba ile ba ba le menyetla e mengata ea ho tsebana le Lipaki tsa sebakeng seo ba se etetseng, eseng feela ha ba le kopanong empa le ha ba hahlaula, ba e-ja le ha ba bolela litaba tse molemo sebakeng seo. Video e ile ea bolela ho re, “Likopanong tsohle tse khethehileng tse seng li tšoeroe ho tla fihlela joale, tlamo e phethahetseng ea bonngoe e ipakile e le lerato la Bokreste.”
Bamameli ba ile ba nyakalla haholo ha ba utloa hore Lipaki Tsa Jehova li tla tsoela pele ho tšoara likopano tse khethehileng selemo le selemo libakeng tse khethiloeng ho pota lefatše.
Tse ling tsa lintlha-khōlō tsa seboka sa selemo le selemo li ne li akarelletsa:
Lipuisano:
Barab’abo rōna ba bararo bao e leng litho tsa Komiti ea Lekala hammoho le basali ba bona, bao lilemo tsa bona tsa tšebeletso ea nako e tletseng li leng 342 ha li kopanngoa, ba ile ba bolela kamoo Jehova Molimo a ba koetlisitseng kateng e le hore ba phethe likabelo tse sa tšoaneng.
Richard Kelsey, eo e leng setho sa Komiti ea Lekala Jeremane, o ile a re Sekolo sa Litho Tsa Komiti ea Lekala le Basali ba Bona se mo rutile ho “latela tataiso ea Jehova ka linako tsohle.” Jehova ke Ntate ea lerato ea re batlelang se molemo. Mor’abo rōna Kelsey o ile a boela a re: “O batla hore re phele ka ho sa feleng, ’me o etsa sohle hore a re hlokomele.” Sekolo sena se ile sa ruta litho tsa Komiti ea Lekala hore li latele mohlala o lerato oa Jehova.
Ha Linda Johansson a ne a memeloa Sekolong sa Bibele sa Gileade sa Watchtower ka 1958, o ne a e-na le lilemo tse peli le halofo a kolobelitsoe, le se le seng a nyetsoe. Morali’abo rōna Johansson o ile a re: “Ke ile ka iphumana ke le tlelaseng le batho ba butsoitseng [le] ba nang le phihlelo. Ke ile ka nahana ka re . . . , ‘kannete ha ke tšoanelehe ho ba mona.’”
Leha ho le joalo, Morali’abo rōna Johansson o ile a mamella, ’me ka mor’a hore eena le monna oa hae ba fumane mangolo, ba ile ba khethoa hore e il’o ba baromuoa Malawi. Ka mor’a hore Lipaki Tsa Jehova li hlorisoe haholo naheng eo, Morali’abo rōna Johansson o ile a ithuta Bibele le mosebeletsi e mong oa ’muso ea neng a hanyetsa mosebetsi oa Lipaki. Hona joale, mosali oa monna eo, mora le morali oa hae, ke Lipaki tse kolobelitsoeng.
Mosebetsi oa ho Ruta Phatlalatsa:
Banyalani ba babeli ba tsoang Sekolong sa Bibele sa Banyalani ba Bakreste le molebeli ea tsamaeang oa Lipaki Tsa Jehova New York, ba ile ba pheta liphihlelo tsa boiteko ba bona ba ho bolela libakeng tse phetheselang.
Litoropong tse phetheselang haholo, baboleli ba nako e tletseng ba Lipaki Tsa Jehova ba teka lingoliloeng tsa Bibele litafoleng le likoloeaneng tse huloang. Batho ba fetang ka tsela ba ka inkela lingoliloeng, ba botsa lipotso tse mabapi le Bibele kapa ba kōpa thuto ea Bibele.
Lipaki tsa likarolong tse ling tsa New York City, Chicago le Los Angeles, li leka mokhoa ona oa ho pakela batho. Ka selemo se le seng feela, batho ba ka bang 2 700 ba ileng ba tla litafoleng le likoloeaneng tsena, ba ile ba kōpa thuto ea Bibele ea mahala.
Pina ea Bana:
Bamameli ba bangata ba ile ba sekisa meokho nakong eo bana ba 17 ba neng ba bina pina e reng “Mamela, U Utloe ’me U Hlohonolofatsoe” e tsoang bukeng ea lipina ea Binelang Jehova (Pina ea 120).
Ho ile ha latela neheletsano ea lipuo tse tšeletseng tse neng li fanoa ke litho tsa Sehlopha se Busang
“Ha e le hantle ke mang eo e leng lekhoba le tšepahalang le le masene leo mong’a lona a le behileng hore le okamele bahlanka ba hae ba ntlo, ho ba fa lijo tsa bona ka nako e tšoanetseng? Ho thaba lekhoba leo haeba mong’a lona ha a fihla a le fumana le etsa joalo! Kannete ke re ho lōna, O tla le beha hore le okamele lintho tsohle tsa hae.”
Neheletsano e ile ea araba lipotso tse latelang:
Jesu o Ile a Khetha “Lekhoba le Tšepahalang le le Masene” Neng Hore le Okamele Bahlanka ba Hae ba Ntlo?
Hlokomela moelelo oa mantsoe a Jesu a ho Matheu khaolo ea 24. Litemana tsohle tse bontšitsoeng mona li ne li lokela ho phethahala nakong ea ho ba teng ha Kreste, ‘qetellong ea tsamaiso ea lintho.’
“Matšoenyeho a matsatsi ao.”
—Temana ea 29.
“Moloko ona.”
—Temana ea 34.
“Letsatsi leo le hora eo.”
—Temana ea 36.
‘Letsatsi leo Morena oa lōna a tla tla ka lona.’
—Temana ea 42.
“Mor’a motho o tla tla ka hora eo le sa e nahaneng.”
—Temana ea 44.
Kahoo, ka ho utloahalang, e tlameha ebe “lekhoba le tšepahalang le le masene” le bile teng ka mor’a ho ba teng ha Kreste ho qalileng ka 1914.
Ho feta moo, Jesu o bontšitse hore “lekhoba” lena le ne le tla ba teng nakong ea ha batho ba botsa potso ena e loketseng: “Ha e le hantle ke mang eo e leng lekhoba le tšepahalang le le masene?” Baapostola ba Jesu ba ne ba e-na le neo ea mohlolo ea moea o halalelang, kahoo ho ne ho se na lebaka la hore ho botsoe potso eo lekholong la pele la lilemo C.E. (1 Bakorinthe 14:12, 24, 25) Le hoja baapostola le Bakreste ba lekholong la pele la lilemo ba ne ba tlotsitsoe ka moea o halalelang, e ne e se “lekhoba le tšepahalang le le masene” leo Jesu a profetileng ka lona.
Kahoo, ke ho utloahalang ho etsa qeto ea hore Jesu o khethile “lekhoba le tšepahalang le le masene” hore le okamele “bahlanka ba hae ba ntlo” nakong ea ho ba teng ha hae, e leng ‘qetellong ea tsamaiso ea lintho.’
“Ha e le Hantle ke Mang eo e Leng Lekhoba le Tšepahalang le le Masene?”
Jesu o ne a sa bue ka motho a le mong, empa o ne a bua ka litho tsa “lekhoba”
Ho tloha ka 1919 ho ea pele, haesale ho e-na le sehlopha se senyenyane sa Bakreste ba tlotsitsoeng ntlo-khōlōng ea lefatše ea Lipaki Tsa Jehova. Ba ’nile ba okamela mosebetsi oa rōna oa ho bolela litaba tse molemo lefatšeng lohle, ’me ba kenya letsoho mosebetsing oa ho lokisetsa lijo tsa moea le ho li aba. Lilemong tsa morao tjena, sehlopha seo se ’nile sa tsejoa e le Sehlopha se Busang sa Lipaki Tsa Jehova.
Bopaki bo etsa hore ho etsoe qeto e latelang: “Lekhoba le tšepahalang le le masene” le behiloe ka 1919 hore le okamele bahlanka ba Jesu ba ntlo. Lekhoba leo ke sehlopha sa litho tse ’maloa sa barab’abo rōna ba tlotsitsoeng ba sebeletsang ntlo-khōlō ea lefatše nakong ena ea ho ba teng ha Kreste, ’me ba kenya letsoho mosebetsing oa ho lokisetsa lijo tsa moea le ho li aba. Ha barab’abo rōna bana ba sebetsa ’moho e le Sehlopha se Busang, ba phetha mosebetsi oa “lekhoba le tšepahalang le le masene.”
“Bahlanka ba Ntlo” ke Bo-mang?
Jesu o ile a re “bahlanka ba hae ba ntlo” ba ne ba tla fumana “lijo tsa bona ka nako e tšoanetseng.” Balateli bohle ba tšepahalang ba Jesu ba feptjoa ke “lekhoba le tšepahalang le le masene.” Kahoo, barutuoa bohle ba Kreste—Bakreste ba tlotsitsoeng e le batho ka bomong le “linku tse ling”—ke “bahlanka ba hae ba ntlo.”
Ka mor’a hore sebui se hlalose karolo ena ea boprofeta ba Jesu, bamameli ba ile ba opa liatla nako e telele. Hamorao, ba bangata ba ile ba bolela kamoo ba ananelang kateng hore ebe Jesu o ba nka e le karolo ea “bahlanka ba hae ba ntlo.”
Jesu o Beha Lekhoba Neng Hore le “Okamele Lintho Tsohle Tsa Hae”?
Jesu o ile a re “mong’a lona ha a fihla” (e bolelang, “ha a tlile”) o tla beha lekhoba “hore le okamele lintho tsohle tsa hae.” Mong’a lekhoba, Jesu, o fihla neng?
Lentsoe le fetoletsoeng e le “ha a fihla” le nkiloe lentsoeng la Segerike er′kho mai. Temana ea 42 le ea 44 tsa khaolo ea 24 li fetoletse lentsoe er′kho mai e le “ho tla.” Litemaneng tseo, Jesu o bua ka ho tla ha hae e le Moahloli nakong ea mahlomola a maholo.
Kahoo, ho beha “lekhoba” ha Jesu hore le okamele “lintho” tsa hae, e lokela ho ba ntho e tla etsahala nakong e tlang. O tla le beha nakong ea mahlomola a maholo.
“Lintho” Tsa Jesu ke Life?
Jesu o itse: “Ke filoe matla ’ohle leholimong le lefatšeng.” (Matheu 28:18) Kahoo, “lintho” tsa Jesu hase feela mesebetsi e amanang le ’Muso e lefatšeng. Li akarelletsa ’Muso oa Bomesia.
Kahoo, Jesu o tla putsa “lekhoba le tšepahalang le le masene” ka hore a tsose litho tsa lona hore li il’o phela leholimong le ho li fa matla a borena holim’a lintho tsohle tsa Kreste tse leholimong le tse lefatšeng. Ona ke moputso o tšepisitsoeng Bakreste bohle ba tšepahalang ba tlotsitsoeng.
Puo ea ho qetela ea neheletsano e ile ea akarelletsa tsebiso e khethehileng. Ka mor’a ho bala mantsoe a khothatsang a Jesu a ho Matheu 28:20, Mor’abo rōna Splane o ile a re: “Re na le lebaka le leng la ho ba le tšepo. Lebaka leo le fumanoa temaneng ea selemo ea 2013. Ke lefe? Joshua 1:9 e re: ‘E-ba sebete ’me u be matla. . . . Jehova Molimo oa hao o na le uena.’”
Ha Mor’abo rōna Morris a phethela o ile a botsa a re: “Ho tla etsahala’ng selemong se tlang? Seboka sa selemo le selemo se reretsoeng ho tšoaroa selemong se tlang ka la 5 October 2013, se tla hokeloa Liholong Tsa Likopano tse khethiloeng United States le linaheng tse ling tse sebelisang Senyesemane.”
Lenaneo lena le tla hasoa ka Senyesemane feela. Le ke ke la tolokoa ka lipuo tse ling.
Ka mor’a lenaneo lena le hahang le le bohlokoa historing ea Lipaki, ba neng ba le teng ba ile ba tsanyaola pina e reng “Leseli le Khanya ka ho Eketsehileng” (Pina ea 116) ho tsoa bukeng ea Binelang Jehova. Pina eo e na le mantsoe ana a tšoanelehang:
“Morena o khethile khoba la hae,
’Me le re fa lijo ka nako.
Seli la ’nete ntse le eketseha,
Le ama lipelo tsa batho.”


text:
Free borussia dortmund logo - Football Wallpaper
File Name :Borussia Dortmund Logo
Posted : Imaniah
Added : January 26th, 2013
Viewed : 1897 View
Resolution :1280x800 Pixel
Free borussia dortmund logo
.
Related Wallpaper For Borussia Dortmund Logo;
Borussia Dortmund Logo Wallpaper Borussia Dortmund Logo Wallpaper Borussia Dortmund HD New Robert Lewandowski Borussia Dortmund Robert Lewandowski Borussia Dortmund Borussia Dortmund HD Wallpaper Borussia Dortmund Background Borussia Dortmund Widescreen


text:
TSOHA! JULY 2014
Ha Tlokotsi e Hlaha—Kamoo U ka e Mamellang Kateng
Ha u tobana le mathata a maholo, u tla etsa’ng?
Tsa Mona le Mane
Lihlooho li akarelletsa: sebaka seo ho sona palo ea basali ba itlopang joala e phahameng ho feta ea banna, lintho tse phelang sebakeng se neng se sa lebelloa le ka naha e lefang baahi ba eona ka khauta ha ba fokotsa boima ba ’mele.
Ha Tlokotsi e Hlaha
Bibele e ka u thusa hore u mamelle.
Ho Lahleheloa ke Thepa
Kei o ile a lahleheloa ke ntho e ’ngoe le e ’ngoe nakong ea tsunami ea 2011 ea Japane. O ile a thusoa ke metsoalle le mesebetsi ea liphallelo, empa temana ea Bibele e ile ea mo thusa le ho feta.
Ho Fokolloa ke Bophelo
Mabel o ne a sebetsa e le setsebi sa ho silila ’mele. Leha ho le joalo, ka mor’a opereishene ea hlahala ea boko, o ne a lokela ho tobana le bothata bo tšoanang le boo a neng a thusa batho ka bona.
Ho Lahleheloa ke eo U mo Ratang
Litho tse hlano tsa lelapa labo Ronaldo li ile tsa shoa kotsing ea koloi lilemong tse 16 tse fetileng. Le hoja a ntse a utloa bohloko, o na le khotso.
U ka Etsa Melaetsa ea Selefouno ka Bohlale Joang?
Na ke phoso ho khaotsa moqoqo e le hore feela u bale molaetsa oa selefouno? Kapa na ke phoso ho iphapanyetsa molaetsa oa selefouno e le hore feela u tsoele pele ka moqoqo?
Ho Etela Ireland
Ithute ka batho ba pelo e ntle ba Sehlekehleke sa Emerald.
Setsebi sa Fisiks se Hlalosa Tumelo ea Sona
Lintho tsa bohlokoa tse peli tsa tlhaho li ile tsa kholisa Wenlong He hore ho na le ’Mōpi.
Bolumeli
Bibele ea hlalosa hore na ke hobane’ng ha malumeli a le mangata.
Mokhoa oa ho Tsoala oa Senqanqane se Alamang Mahe ka Mpeng
Ke hobane’ng ha motho ea buellang khopolo ea ho iphetola ha lintho a ne a ka re ho thata ho nahanisisa ka mokhoa o butle le o tsoelang pele oa ho tsoala oa senqanqane see?
Lintho Tse Ling Tse Fumanehang Inthaneteng
Nka Hlalosa Joang Seo ke se Lumelang ka ho Kopanela Liphate?
Haeba u botsoa hore: ‘Na u ntse u le moroetsana?’ kapa ‘Maikutlo a hao ke afe ka ho kopanela liphate?
Nka Etsa’ng ha Batho ba Ntšeba?
U ka etsa’ng ha batho ba u seba, e le hore taba eo e se ke ea u utloisa bohloko kapa ea u senya lebitso?
U ka Khaotsa Joang ho Lieha ho Etsa Lintho?
Fumana likeletso tsa kamoo u ka khaotsang ho lieha ho etsa lintho!
Seo Bacha ba Bang ba se Buang ka Chelete
Fumana malebela mabapi le ho boloka chelete, ho e sebelisa le ho e beha sebakeng sa eona.
Moshe o Ile a Fumanoa ha e le Lesea
Ke bo-mang ba setšoantšong see? Bala pale ena ea Bibele ho Exoda khaolo ea 2 e le hore u fumane karabo.


text:
MOLULA-QHOOA (O ITHUTOANG) FEBRUARY 2014
Makasine ena e hlalosa liketsahalo tse thabisang tse boletsoeng Pesalemeng ea 45. E boetse e re thusa ho utloisisa hore Jehova Molimo ke Mohlokomeli, Mosireletsi le Motsoalle oa rōna e moholo.
Tlotlisang Kreste—Morena ea Khanyang!
Liketsahalo tse thabisang tse hlalositsoeng ho Pesaleme ea 45 li re ama joang kajeno?
Thabelang Lenyalo la Konyana!
Monyaluoa ke mang, hona Kreste o ’nile a mo lokisetsa lenyalo joang? Ke bo-mang ba tla kopanela thabong ea lenyalo?
Mohlolohali oa Sarepta o Ile a Putsoa ka Lebaka la Tumelo ea Hae
Ho tsosoa ha mora oa mohlolohali bafung ke e ’ngoe ea lintho tse matlafatsang tumelo ka ho fetisisa tse kileng tsa mo etsahalla. Re ka ithuta’ng ho eena?
Jehova—Mohlokomeli le Mosireletsi oa Rōna
Jehova Molimo ke Ntate oa rōna ea leholimong. Bala kamoo u ka matlafatsang kamano ea hao le Molimo kateng e le Mohlokomeli e Moholo le Mosireletsi.
Jehova—Motsoalle oa Rōna e Moholo
Nahana ka mohlala oa Abrahama le oa Gideone, bao e neng e le metsoalle e haufi ea Jehova Molimo. Ke lintho life tseo re lokelang ho li finyella e le hore re be metsoalle ea Jehova?
Lipotso Tse Tsoang ho Babali
Bajuda ba lekholong la pele la lilemo ba ne ba e-na le mabaka afe a ho ‘lebella’ Mesia?
“Bona Thabo ea Jehova”
Morena Davida oa Iseraeleng ea boholo-holo o ne a ananela tokisetso ea Molimo ea borapeli ba ’nete. Re ka bontša joang hore re ananela borapeli ba ’nete kajeno?
Lilemo Tse 100 Tsa Filimi e Hahang Tumelo
Selemo sena ke sa bo100 ka mor’a hore ho bontšoe “Photo-Drama of Creation,” ka lekhetlo la pele, e reretsoe ho matlafatsa tumelo ea batho Bibeleng e le Lentsoe la Molimo.


text:
Liboka Tsa Phutheho Tsa Lipaki Tsa Jehova
Ithute ka liboka tsa rōna. Fumana moo liboka li tšoareloang teng haufi le moo u lulang.
Re Etsa’ng Libokeng Tsa Rōna?
Lipaki Tsa Jehova li ba le liboka moo li rapelang teng habeli ka beke. (Baheberu 10:24, 25) Libokeng tsena, tseo mang kapa mang a ka eang ho tsona, re ithuta seo Bibele e se buang le kamoo re ka sebelisang lithuto tsa eona kateng bophelong ba rōna.
Boholo ba liboka tsa rōna ho na le moo bamameli ba hlalosang teng, feela joaloka baithuti ha ba le ka tlelaseng. Liboka li qala li be li phethoe ka pina le thapelo.
U ka tla libokeng tsa rōna leha u se Paki ea Jehova. E mong le e mong oa amoheloa. Ho kenoa mahala. Ha ho tsamaisoe sekotlolo sa koleke.
Sehopotso sa Lefu la Jesu
Hang ka selemo libakeng tse ngata lefatšeng lohle, re tšoara tšebeletso ea ho hopola lefu la Jesu.
Re e tšoara hobane a ile a laela balateli ba hae a re: “Le ’ne le etse sena ho nkhopola.” (Luka 22:19) Selemong se tlang tšebeletso ena ea sehopotso e tla ba ka Mantaha oa la 14 April, 2014. Rea u mema hore u be le rōna ketsahalong ena e khethehileng. Joaloka liboka tsohle tsa rōna, mang kapa mang o lumeletsoe ho ba teng sebokeng sena. Ho kenoa mahala ebile ha ho tsamaisoe sekotlolo sa koleke.


text:
Ho Bolela Haufi le Nōka ea Xingu
Mathoasong a July 2013, Lipaki Tsa Jehova tse 28 tsa Brazil li ile tsa tloha motseng oa São Félix do Xingu, tsa nka leeto le eang tšimong ea Maindia ea Cayapo le Yuruna. Li ile tsa nka leeto la limithara tse 15 ka sekepe, li nyolosa Nōka ea Xingu, e phallang ka lik’hilomithara tse 2 092 ka leboea e lebile Nōkeng ea Amazon.
Sehlopha seo se ile sa nka leeto lena bakeng sa ho ea bolela ka ’Muso oa Molimo ho batho ba lulang metseng e haufi le nōka. Ka letsatsi la boraro, sehlopha se ile sa fihla motseng oa Kokraimoro. Se ile sa amoheloa ke batho ba thabileng le ba botsoalle. Se ile sa kopana le mosali e mong ea neng a sebelisa puo ea matsoho. Motho ea neng a tsamaisa sehlopha seo o ile a hlalosa hore “boitšisinyo ba hae bo bolela hore: ‘Tloo’ng kaofela ha lōna. Re batla ho le tseba kaofela ha lōna!’ ”
Lipaki li ile tsa bua le motho e mong le e mong
Gerson, e leng pula-maliboho oa São Félix do Xingu, o hopola kamoo moahi e mong a ileng a amohela sengoliloeng sa Buka ea ka ea Lipale Tsa Bibele kateng, o re: “O ile a e sheba ’me a e mamarela ka thata ka matsoho a mabeli; o ne a sa batle ho e beha fatše leha e ka ba ka motsotso feela.”
Lipaki Tsa Jehova li ile tsa aba libuka tse 500, limakasine le libukana ho baahi ba nang le kananelo haufi le nōka. Motseng oa Kawatire, baahi ba ile ba mamela ka thahasello e khōlō tšepiso ea Bibele e mabapi le paradeise lefatšeng. Tonjaikwa, e leng Moindia oa Cayapo ea nang le kamohelo e mofuthu ea baeti o ile a re, “Batho ba Paradeiseng ba tla phela joaloka rōna”.
Batho ba bangata ba São Félix do Xingu ba ne ba tseba ka leeto lena. Simone, e mong oa ba neng ba le leetong leo, o ile a re batho ba motseng oa habo ba ne ba sa kholoe hore eena le metsoalle ea hae ba ne ba tla amoheloa metsaneng eo. Leha ho le joalo, ha hoa ka ha e-ba le bothata. Simone o re, “Re ile ra amoheloa ’me ra bolela ho bohle.”


text:
Ke Hobane’ng ha Lipaki Tsa Jehova li sa Nke Lehlakore Lipolotiking?
Lipaki Tsa Jehova li lula li sa nke karolo lipolotiking ka lebaka la seo li se lumelang, se thehiloeng lithutong tsa Bibele. Ha re kena-kenane le bo-ralipolotiki, ha re khethe mekha ea lipolotiki kapa bakhethoa, ha re loanele ho khetheloa ho sebetsa liofising tsa ’muso kapa hona ho kenya letsoho mekhoeng leha e le efe ea ho batla ho liha ’muso. Re kholisehile hore Bibele e fana ka mabaka a utloahalang a ho lumela sena.
Re latela mohlala oa Jesu, ea ileng a hana ho ba mokhethoa oa lipolotiki. (Johanne 6:
15) O ile a ruta balateli ba hae hore “hase karolo ea lefatše” ’me a hlakisa hore ha baa lokela ho nka lehlakore litabeng tsa lipolotiki. —Johanne 17:14, 16; 18:36; Mareka 12:13- 17.
Re tšepahalla ’Muso oa Molimo, oo Jesu a neng a bua ka oona ha a re: “Litaba tsena tse molemo tsa ’muso li tla boleloa lefatšeng lohle leo ho ahiloeng ho lona.” (Matheu 24:14) Kaha re baemeli ba ’Muso oa Molimo, ba laetsoeng ho phatlalatsa hore o atametse, re lula re sa nke lehlakore lipolotiking tsa linaheng tsohle, ho akarelletsa le tsa naheng ea habo rōna.
—2 Bakorinthe 5: 20; Baefese 6: 20.
Kaha re lula re sa nke lehlakore, re khona ho bua ka bolokolohi le batho ba mekha eohle ka litaba tse molemo tsa ’Muso oa Molimo. Re leka ho ba bontša ka mantsoe a rōna le ka liketso hore re tšepile ’Muso oa Molimo hore ke oona o tla rarolla mathata ’ohle a lefatše.
—Pesaleme ea 56:11.
Kaha re qoba ho arohanngoa ke mekha ea lipolotiki, re momahane joaloka mokhatlo oa machaba oa bara ba motho. (Bakolose 3:
14; 1 Petrose 2: 17) Ka lehlakoreng le leng, malumeli a itšunya-tšunyang lipolotiking a arohanya litho tsa ’ona. —1 Bakorinthe 1: 10.
Ho hlompha ba pusong. Le hoja re sa nke karolo lipolotiking, re hlompha ba khethiloeng hore ba buse linaheng tsa habo rōna. Sena se lumellana le taelo ea Bibele e reng: “Moea o mong le o mong o ke o ipehe tlas’a balaoli ba phahameng.” (Baroma 13:1) Re hlompha melao e behiloeng, re lefa lekhetho ebile re latela matsapa a nkuoang ke ’muso molemong oa boiketlo ba baahi. Ho e-na le hore re kenelle mekhoeng leha e le efe ea ho liha ’muso, re latela keletso ea Bibele ea hore re rapelle “marena le bohle ba boemong bo phahameng,” haholo-holo haeba ba etsa liqeto tse ka amang bolokolohi ba rōna ba ho rapela.
Re boetse re hlompha litokelo tsa ba bang tsa hore ba iketsetse liqeto litabeng tse amang lipolotiki. Ka mohlala, ha re sitise likhetho kapa ha re kena-kenane le batho ba batlang ho khetha.
Na taba ea ho se nke lehlakore ke ntho ea morao tjee? Che. Baapostola le Bakreste ba bang ba lekholong la pele la lilemo ba ne ba e-na le maikutlo a tšoanang mabapi le ba boholong ’musong. Buka ea Beyond Good Intentions e re: “Le hoja Bakreste ba pele ba ne ba lumela hore ba lokela ho hlompha babusi, ba ne ba sa lumele ho kopanela litabeng tsa lipolotiki.” Ka ho tšoanang, buka ea On the Road to Civilization e re Bakreste ba pele “ba ne ba sa amohele maemo a bopolotiki.”
Na taba ea hore ha re nke karolo lipolotiking e beha tšireletso ea naha kotsing? Che. Re batho ba ratang khotso bao ba boholong ’musong ba sa lokelang ho tšosoa ke bona. A re hlahlobeng tlaleho ea 2001 ea Setsi sa Sechaba sa Thuto e Phahameng ea Saense, Ukraine. Ha e bua ka taba ea hore na ke hobane’ng ha re sa nke karolo lipolotiking, e ile ea re: “Kajeno batho ba bang ba ka ’na ba nyatsa qeto ena ea Lipaki Tsa Jehova; ke lona lebaka le ka sehloohong le ileng la etsa hore ba qosoe ke ’muso oa bahatelli oa Manazi le ke ’muso oa Makomonisi oa mehleng ea khale.” Leha ho le joalo, esita le pusong ea bahatelli ea Soviet, Lipaki “li ile tsa lula li ikobela melao. Li ile tsa sebetsa mapolasing a kopantsoeng, tsa sebetsa lifemeng ka botšepehi le ka boitelo ’me li ne li se kotsi ho hang ’musong oa Makomonisi.” Tlaleho eo ha e lihella likhala e ile ea re, ka ho tšoanang le kajeno, seo Lipaki Tsa Jehova li se lumelang le tsela eo li phelang ka eona ha e “khelle fatše tšireletso le botšepehi ba naha leha e le efe.”


text:
SEHLOOHO SE KA NTLE | HA TLOKOTSI E HLAHA—KAMOO U KA E MAMELLANG KATENG
Ha Tlokotsi e Hlaha
HOO e ka bang motho e mong le e mong o hlaheloa ke kotsi e itseng ka nako e ’ngoe bophelong. Seo se akarelletsa le batho ba bonahalang ba e-na le ntho e ’ngoe le e ’ngoe.
BIBELE E RE:
“Ba lebelo ha ba hlōle peisong, leha e le hore ba matla baa hlōla ntoeng, kapa hore ba bohlale le bona ba na le lijo, leha e le hore ba nang le kutloisiso le bona ba na le maruo, kapa hore esita le ba nang le tsebo ba fumana kamohelo; hobane bohle ba hlaheloa ke nako le ketsahalo e sa lebelloang.”—Moeklesia 9:11.
Joale potso eo re ka ipotsang eona hase hore na re tla hlaheloa ke tlokotsi empa ke hore re tla etsa joang ha e hlaha. Ka mohlala:
U tla etsa’ng ha u ka lahleheloa ke lintho tsohle tsa hao koluoeng ea tlhaho?
U tla etsa’ng ha u ka tšoaroa ke lefu le bolaeang?
U tla etsa’ng ha motho eo u mo ratang a hlokahala?
Lipaki Tsa Jehova, e leng bahatisi ba makasine ena, li lumela hore Bibele e ka u thusa hore u thulane le litlokotsi ka katleho ’me u be le tšepo e tiileng. (Baroma 15:4) Hlahloba mehlala e meraro e hlalosang sena.


text:
Ke Bo-mang ba Etsang Thato ea Jehova Kajeno?
Lipaki Tsa Jehova li fumanoa lefatšeng lohle ’me li tsoa merabeng le litsong tsohle. Batho baa ba mefuta e sa tšoaneng ba kopantsoe ke’ng?
Thato ea Molimo ke Efe?
Molimo o batla hore batho bohle ba rutoe thato ea hae. Thato ea hae ke efe, hona ke bo-mang kajeno ba rutang batho thato ea Molimo?
Lipaki Tsa Jehova ke Batho ba Mofuta Ofe?
U tseba Lipaki Tsa Jehova tse kae? Ha e le hantle ke eng eo u e tsebang ka rōna?
Ke Hobane’ng ha re Bitsoa Lipaki Tsa Jehova?
Hlahloba mabaka a mararo ao ka ’ona re bitsoang ka lebitso lena.
Ho Tlile Joang Hore ’Nete ea Bibele e Fumanoe Hape?
Re ka kholiseha joang hore re utloisisa ka nepo seo Bibele e se rutang?
Ke Hobane’ng ha re Ile ra Hatisa Phetolelo ea Lefatše le Lecha?
Ke’ng e etsang hore phetolelo ee ea Lentsoe la Molimo e be e ikhethang?
U Tla Fumana Eng Libokeng Tsa Rōna Tsa Bokreste?
Re bokana hammoho hore re ithute Mangolo le ho khothatsana. U tla amoheloa ka mofuthu!
Re Rua Molemo Joang ha re Bokana le Bakreste-’moho le Rōna?
Lentsoe la Molimo le khothalletsa setsoalle sa Bokretse. Ithute kamoo setsoalle se joalo se ka u ruisang molemo kateng.
Ho Etsoa’ng Libokeng Tsa Rōna?
Na u kile ua ipotsa hore na ho etsoa’ng libokeng tsa rōna? Ha ho pelaelo hore u tla khahloa ke boleng ba thuto ea Bibele eo u tla e funama moo.
Ke Hobane’ng ha re Apara Hantle ha re ea Libokeng?
Na Molimo o nka tsela eo re aparang ka eona e le ea bohlokoa? Ithute hore na ke melao-motheo efe ea Bibele e re tataisang ha re khetha tsela eo re aparang le ho ithlopha ka eona.
Tsela e Molemo ea ho Lokisetsa Liboka ke Efe?
Ho lokisetsa liboka tsa rōna esale pele ho tla u thusa hore u rue molemo haholo ho tsona.
Borapeli ba Lelapa Ke’ng?
Fumana kamoo tokisetso ena e ka u thusang hore u atamele haufi le Molimo kateng le ho momahanya lelapa la hao.
Ke Hobane’ng ha re ea Likopanong?
Selemo le selemo, re bokana hammoho likopanong tse tharo. U ka rua molemo joang likopanong tsee?
Mosebetsi oa Rōna oa ho Bolela ka ’Muso o Hlophisitsoe Joang?
Re latela mohlala oo Jesu a o behileng ha a le lefatšeng. Mekhoa e meng ea ho bolela ke efe?
Pula-maliboho ke Eng?
Lipaki tse ling li qeta lihora tse 30, tse 50, esita le ho feta moo ka khoeli mosebetsing oa ho bolela. Li susumetsoa ke eng?
Tšebeletso ea Boromuoa ke Eng?
Ho ba moromuoa ho akarelletsa eng? Ke koetliso efe e khethehileng eo ba e fumanang?
Baholo ba Thusa Phutheho Joang?
Baholo ke banna ba hōlileng tsebong ba etellang phutheho pele. Ba fana ka thuso efe?
Mosebetsi oa Bahlanka ba Sebeletsang ke Ofe?
Bahlanka ba sebeletsang ba thusa hore lintho li tsamaee hantle phuthehong. Ithute kamoo mosebetsi oa bona o ruisang bohle ba bang teng molemo.
Balebeli ba Tsamaeang ba re Thusa Joang?
Balebeli ba tsamaeang ba etela liphutheho ka morero ofe? U ka rua molemo joang ketelong ea bona?
Re Thusa Barab’abo Rōna ba Maqakabetsing Joang?
Ha ho hlaha koluoa, re thusa ba amehileng ka lintho tseo ba li hlokang ebile re ba tšelisa ka mangolo. Ka litsela life?
Lekhoba le Tšepahalang le le Masene ke Mang?
Jesu o ile a tšepisa hore o tla khetha lekhoba le tla fana ka lijo tsa moea tse nakong. Sena se etsoa joang?
Sehlopha se Busang se Sebetsa Joang Kajeno?
Sehlopha se Busang sa phutheho ea Bokreste ea lekholong la pele la lilemo e ne e le sehlopha se senyenyane se entsoeng ka banna ba baholo le baapostola. Kajeno teng?
Bethele ke Eng?
Bethele ke sebaka se ikhethang, se nang le morero oa bohlokoa haholo. Ithute haholoanyane ka batho ba sebeletsang moo.
Ho Etsoa’ng Ofising ea Lekala?
Baeti baa amoheloa hore ba tl’o bontšoa mohaho liofising leha e le life tsa lekala la rōna. Re u mema hore u etele ofising ea rōna ea lekala!
Likhatiso Tsa Rōna li Ngoloa Joang, Hona li Fetoleloa Joang?
Re hatisa lingoliloeng ka lipuo tse fetang 600. Ke hobane’ng ha re etsa boiteko bo bokaalo?
Mosebetsi oa Rōna oa Lefatše Lohle o Tšehetsoa Joang ka Lichelete?
Ha ho tluoa litabeng tsa lichelete, ke eng e khethollang mokhatlo oa rōna malumeling a mang?
Ke Hobane’ng ha re Haha Liholo Tsa ’Muso—Hona re li Haha Joang?
Ke hobane’ng ha libaka tsa rōna tsa borapeli li bitsoa Liholo Tsa ’Muso? Ithute haholoanyane hore na mehaho ena e itekanetseng e thusa liphutheho tsa rōna joang.
Re ka Hlokomela Holo ea Rōna ea ’Muso Joang?
Holo ea ’Muso e hloekileng le e hlokometsoeng hantle e tlisetsa Molimo oa rōna thoriso. Ho etsoa litokisetso life tsa ho hlokomela Holo ea ’Muso?
Laebrari e Holong ea ’Muso e ka re Tsoela Molemo Joang?
Na u ka rata ho etsa lipatlisiso hore u eketse tsebo ea hao ka Bibele? Etela laebraring e Holong ea ’Muso!
Motho a ka Fumana Eng Websaeteng ea Rōna?
U ka ithuta ho eketsehileng ka litumelo tsa rōna le ho fumana likarabo tsa Bibele tsa lipotso tseo u nang le tsona.
Na U Tla Etsa Thato ea Jehova?
Ka sebele Jehova Molimo oa u rata. U ka bontša joang hore u batla ho Mo khahlisa bophelong ba hao letsatsi le letsatsi?


text:
TSOHA! OCTOBER 2013
Lintho Tse Tharo Tseo Chelete e ke Keng ea li Reka
Lintho tse bonahalang li ka re sitisa ho nahana ka lintho tsa bohlokoa bophelong, tseo chelete e ke keng ea li reka. Nahana ka mehlala e meraro.
Tsa Mona le Mane
Lihlooho li akarelletsa: Tšubuhlellano ea sephethephethe Chaena, ho kena-kenana le bolokolohi ba bolumeli Armenia, likotsi tsa liwebsaete tseo batho ba etsang metsoalle ho tsona Japane le litaba tse ling.
Ho Tloaelana ho Feta Tekanyo
Na u ipolella hore, ‘Re metsoalle feela?’ Haeba ho joalo, utloa hore na melao-motheo ea Bibele e re’ng tabeng ena.
Setsebi sa Tšebetso ea Lik’hemik’hale Linthong Tse Phelang se Hlalosa Tumelo ea Sona
Ke’ng e ileng ea etsa hore setsebi see se boele se hlahlobe seo se se lumelang ka qaleho ea bophelo, hona ke eng e ileng ea se kholisa hore Bibele e tsoa ho Molimo?
Lintho Tse Tharo Tseo Chelete e ke Keng ea li Reka
Chelete e re nolofalletsa ho reka lintho tseo re li hlokang, empa khotsofalo ea sebele e tlisoa ke lintho tseo e ke keng ea li reka.
Seo U Lokelang ho se Tseba ka Sethoathoa
Hlahloba lintlha tse ling ka lefu lena leo batho ba bangata ba sa le utloisiseng.
Ho Tepella Maikutlo
Bala hore na ke hobane’ng ha batho ba tepella maikutlo le hore na Bibele e ka u thusa ho sebetsana le maikutlo a sithabetsang joang.
Tsebe e Lethoethoe ea Katydid
Tsebe e nyenyane ea lerutle lena e sebetsa joaloka tsebe ea motho. Bo-rasaense le baenjiniere ba kajeno ba ka rua molemo joang ka ho batlisisa tsela e ikhethang eo lerutle lee le utloang ka eona?
Lintho Tse Ling Tse Fumanehang Inthaneteng
U ka Etsa’ng Haeba U Sotloa ke Bo-mpoli?
Ba bangata ba sotloang ke bo-mpoli ba ikutloa ba se na thuso. Sehlooho sena se hlalosa se ka etsoang ho hlōla bothata bona.
Na U Amehile Haholo ka Chebahalo ea Hao?
Haeba u na le bothata ka chebahalo ea hao, ke eng e tla u thusa hore u italime ka tsela e leka-lekaneng?
U ka Etsa’ng Haeba U Kula?—Karolo ea 1
Bacha ba bane ba hlalosa ntho e ba thusang ho mamella mathata a ho kula le hore ba lule ba e-na le tšepo.
Seo Bacha ba se Buang ka Chebahalo ea ’Mele
Ke hobane’ng ha bacha ba ka ’na ba thatafalloa ho ba le maikutlo a nepahetseng ka tsela eo ba shebahalang ka eona? Ke’ng e ka ba thusang?
Toro ea Moapehi
Kopitsa ’me u printe leqephe lena le ka takoang, u be u shebe hore ke lintho life tseo litšoantšo tsena li sa tšoaneng ka tsona.


text:
Ke Eng e Tlisang Thabo ka Lapeng?
Na u nahana hore ke . . .
lerato?
chelete?
kapa ke ntho e ’ngoe e itseng?
BIBELE EONA E RE’NG?
“Ho thaba ba utloang lentsoe la Molimo ’me ba le boloka!”—Luka 11:28, Phetolelo ea Lefatše le Lecha.
HO TSEBA SEE HO KA U THUSA JOANG?
Ho fumana lerato la ’nete.—Baefese 5:28, 29.
Ho thabela tlhompho ea sebele.—Baefese 5:33.
Ho ba le tšireletseho ea ’nete.—Mareka 10:6-9.
NA KA SEBELE RE KA LUMELA SEO BIBELE E SE BUANG?
E, bonyane ka mabaka a mabeli:
Molimo ke Moqapi oa lelapa. Bibele e re ‘lelapa le leng le le leng le bitsoa ka’ Jehova Molimo. (Baefese 3:14, 15) Ka mantsoe a mang, lelapa le teng hobane Jehova e le eena ea le qapileng. Ke hobane’ng ha see e le sa bohlokoa?
Nahana ka sena: Ha re re u ja lijo tse hlabosang ’me u batla ho tseba hore na li entsoe joang, u ne u tla botsa mang? Ke ho utloahalang ho botsa motho ea li phehileng.
Ka ho tšoanang, e le hore re fumane se etsang hore lelapa e be le thabileng, re lokela ho botsa Jehova, Moqapi oa tokisetso ea lelapa.—Genese 2:18-24.
Molimo oa u tsotella. Malapa a lokela ho batla tataiso ea Jehova, eo a fanang ka eona ka Lentsoe la hae. Hobane’ng? ‘Hobane oa u tsotella.’ (1 Petrose 5:6, 7) Jehova o u batlela se molemo—’me kamehla keletso ea hae e ea sebetsa!—Liproverbia 3:5, 6; Esaia 48:17, 18.
U KA ’NA UA IPOTSA
U ka ba monna, mosali, kapa motsoali ea molemo joang?
Bibele e araba potso ena ho BAEFESE 5:1, 2 le ho BAKOLOSE 3:18-21.


text:
Bibele e Hlahisoa ka Puo eo Batho ba e Antseng Letsoeleng
Lipaki Tsa Jehova li fana ka Phetolelo ea Lefatše le Lecha ea Mangolo a Halalelang ho motho e mong le e mong ea batlang ho e bala.
Le hoja mekhatlo e sa tšoaneng e hatisitse Libibele tse libilione ebile e le tsa liphetolelo tse sa tšoaneng, batho ba bangata ba sitoa ho ba le Bibele ka puo ea bona, ka lebaka la bofutsana le leeme la bolumeli. Kahoo, Lipaki Tsa Jehova li aba Phetolelo ea Lefatše le Lecha ka lipuo tse fetang 115.
Nahana ka mehlala ena:
Rwanda: Silvestre le Venantie ba nang le bana ba bane ba re: “Re kojoana-li-mahetleng, kahoo re ne re sitoa ho rekela e mong le e mong ka lapeng Bibele. Empa hona joale re na le Libibele tsa Phetolelo ea Lefatše le Lecha ka Sekinyarwanda, ’me re e bala hammoho letsatsi le leng le le leng.”
Moruti e mong oa Chache naheng eo, o ile a re: “Ena Bibele ke khona ho e utloisisa. E hlakile ho feta Libibele tse ling kaofela tseo nkileng ka li bala. Ruri Lipaki Tsa Jehova li tsotella batho!”
Democratic Republic of the Congo: Likereke tse ling li ’nile tsa hana ho rekisetsa Lipaki Tsa Jehova Libibele tsa Selingala
—e leng e ’ngoe ea lipuo tse buuoang ke batho ba bangata naheng eo.
Kahoo ha ho makatse hore ebe Lipaki tsa Congo li ’nile tsa sebelisa Bibele ea Phetolelo ea Lefatše le Lecha ka cheseho le ho e abela batho, ka mor’a hore e lokolloe ka Selingala. Ha e le hantle, Phetolelo ea Lefatše le Lecha e ile ea thabeloa hoo eitseng ha e lokolloa kopanong ea Lipaki Tsa Jehova, mapolesa a neng a le moo lebaleng la lipapali a ileng a kena moleng ho ea iphumanela eona.
Fiji: Libibele tsa Sefiji li tura hoo nakong e fetileng Lipaki tse ngata Tsa Jehova li neng li khetha ho sebelisa Phetolelo ea Lefatše le Lecha ea Senyesemane. Empa ka 2009, li ile tsa fumana Phetolelo ea Lefatše le Lecha ea Mangolo a Segerike a Bakreste (Testamente e Ncha) ka Sefiji.
Monna e mong o ile a khahloa haholo ke tsela eo Phetolelo ea Lefatše le Lecha ea Sefiji e hlakileng kateng, hoo a ileng a ikōpela kopi. Leha ho le joalo, Lipaki tsa moo li ile tsa mo bolella hore o tla lokela ho leta bonyane khoeli pele Libibele li romeloa hape motseng oa habo. Kaha monna eo o ne a sa batle ho letela Bibele ea Phetolelo ea Lefatše le Lecha, o ile a lumela ho ea ho Paki e ’ngoe e bohōle ba lik’hilomithara tse fetang 35 e neng e ka mo fa eona. Monna eo o ile a re: “Phetolelo ena e hlakile ho feta eo re tloaetseng ho e sebelisa. Ea utloahala ’me ho bonolo ho e utloisisa.”
Malawi: Ka mor’a hore Davide a qale ho ithuta le Lipaki Tsa Jehova, litho tsa kereke ea moo ea Baptiste li ile tsa ea ha hae, ’me tsa mo amoha Bibele eo li neng li mo file eona. Kahoo, ho lokolloa ha Phetolelo ea Lefatše le Lecha ka Sechichewa ho ile ha mo thabisa haholo.
Kaha Libibele lia tura Malawi, Davide o ne a ipotsa hore na o sa tla ke a fumane e ’ngoe. Kahoo ha a fuoa Phetolelo ea Lefatše le Lecha, o ile a re: “Joale ke na le Bibele e hlakileng ho feta eo ke neng ke e-na le eona pele!”
Lilemong tse fetang 60 tse fetileng, ha ho ne ho lokolloa karolo ea pele ea Phetolelo ea Lefatše le Lecha ka Senyesemane kopanong e neng e tšoaretsoe New York City, bamameli ba ile ba khothalletsoa: “E baleng. Ithuteng eona . . . E feng batho ba bang.” E le ho etsa seo, Lipaki Tsa Jehova li hatisitse Libibele tsa Phetolelo ea Lefatše le Lecha tse fetang limilione tse 175. Ho feta moo, hona joale u ka bala Bibele Inthaneteng ka lipuo tse ka bang 50.


text:
Mosebetsi oa Rōna oa ho Hatisa
Livideo Tse Thabisang Bana
Lipaki Tsa Jehova li ’nile tsa etsa livideo tse rutang bana lithuto tsa bohlokoa mabapi le ho ba le boitšoaro bo botle le ho ithuta ka Molimo. Batho ba ’nile ba re’ng ka livideo tseo?
Hona Joale jw.org e se e Baloa ka Lipuo Tse Fetang Tse 300!
Lipaki tsa Jehova li khona joang ho etsa hore boitsebiso bo tsoang ka Bibeleng bo fumanehe ka lipuo tse ngata hakaale? Re ka bapisa sena le Liwebsaete tse ling tse tsebahalang joang?
Mosebetsi oa Khatiso Lefatšeng Lohle—O Thusa Batho ho Ithuta ka Molimo
Lipaki Tsa Jehova li na le libaka tse 15 tsa khatiso lefatšeng ka bophara ’me li hatisa lingoliloeng tse thehiloeng Bibeleng ka lipuo tse fetang 650.
Bukana ea Machaba e Rutang ka Litšoantšo
Bukana ea Listen to God e thusitse batho ba bangata lefatšeng ka bophara hore ba tsebe Molimo le molaetsa oa Bibele. Bala seo ba bang ba se buileng ka bukana ena e mebala-bala.
Molula-Qhooa oa Segreenland o Babatsoa Thelevisheneng
Ka January 2013, mecha ea litaba Greenland e ile ea phatlalatsa hore makasine ea Molula-Qhooa ea Segreenland, e qeta lilemo tse 40 e ntse e hatisoa.
Re Sebelisa Litšoantšo ho Thusa Babali
Lingoliloeng tse ngata tsa Lipaki Tsa Jehova li na le litšoantšo tse mebala-bala tse tsamaisanang le taba e ngotsoeng, empa pele li ne li se na tsona.
Buka ea Bibele ea Genese e se e Fumaneha ka Puo ea Matsoho ea Amerika
Buka ea Bibele ea Genese e se e Fumaneha ka Puo ea Matsoho ea Amerika!
Bibele e Hlahisoa ka Puo eo Batho ba e Antseng Letsoeleng
Phetolelo ea Lefatše le Lecha ea Mangolo a Halalelang e fuoa motho e mong le e mong ea batlang ho e bala.
Pina ea Lipuo Tse Ngata
Ithute ka mathata a ikhethang a ho fetolela mantsoe a lipina lipuong tse ngata.
Maqephe aa Fokotsoa, Lipuo Lia Eketsoa
Ho tloha ka January 2013, maqephe a makasine ea Molula-Qhooa le ea Tsoha! a tla fokotsoa. Hobane’ng?
Japane e Kenya Letsoho Mosebetsing oa Lefatšeng ka Bophara oa ho Hatisa Libibele Tse Lekoko le Thata
Ho kentsoe mochine o mocha lefapheng la khatiso la Lipaki Tsa Jehova Japane. Ithute ho eketsehileng ka mochine ona oa othomathike o kopanyang libuka
Bibele ea Limithara Tse Peli
Fumana hore na Libibele tsa Braille li hlahisoa joang ka lipuo tse ngata.
Molula-Qhooa—Ha ho na Makasine e Tšoanang le Eona
Lefatšeng lohle re hatisa le ho aba makasine ea Molula-Qhooa ka lipuo tse fetang tse 190. Ho thoe’ng ka lingoliloeng tse ling?
Ho Nolofatsa Molula-Qhooa
Re qalile ho hatisa Molula-Qhooa o nolofalitsoeng oa Senyesemane ka 2011. Bala kamoo e ileng ea thusa batho ba e sebelisang lefatšeng ka bophara.


text:
Na le Lumela Hore Bolumeli ba Lōna ke Bona Feela ba ’Nete?
Batho ba nkang bolumeli ka ho teba ba nahana hore boo ba bo khethileng ke boo Molimo le Jesu ba bo amohelang. Ho seng joalo, ke hobane’ng ha ba ka ba ho bona?
Jesu Kreste ha aa ka a lumellana le maikutlo a hore malumeli a mangata ke litsela tse ngata tseo kaofela li lebisang polokong.
Ho e-na le hoo, o ile a re: “Heke e isang bophelong e moqotetsane le tsela e isang teng e patisane, ’me ke ba seng bakae ba e fumanang.” (Matheu 7:14) Lipaki Tsa Jehova li lumela hore li fumane tsela eo. Ho seng joalo, li ne li tla batla bolumeli bo bong.


text:
Na le Mamella Malumeli a Mang?
Re latela keletso ea Bibele ea hore re ‘hlomphe batho bohle’—ho sa tsotellehe litumelo tsa bona. (1 Petrose 2:17, Bibele ea Sesotho) Ka mohlala, linaheng tse ling ho na le Lipaki Tsa Jehova tse likete tse makholo. Leha ho le joalo, ha re leke ho qobella bo-ralipolotiki kapa baetsi ba molao hore ba thibele mosebetsi o etsoang ke malumeli a mang. Ebile ha re tsoe letšolo la hore ho etsoe melao e tla qobella sechaba ka kakaretso hore se phele ka melao ea boitšoaro le lithuto tsa bolumeli tseo re li latelang. Ho e-na le hoo, re mamella ba bang ka tsela e tšoanang le eo re ratang hore ba re mamelle ka eona.—Matheu 7:12.


text:
BACHA BAA BOTSA
Na re Lokela ho Arohana?—Karolo ea 2
Qala ka ho khetha sebaka le nako e loketseng. U ka etsa see joang?
Nahana kamoo u ka ratang ho tšoaroa kateng. (Matheu 7:
Ntle le ha maemo a u qobella, ho ka ba molemo hore ha u khaohana le motho u se ke ua mo siela molaetsa fonong, kapa ua mo romela molaetsa ka selefouno kapa ka e-mail. Ho e-na le hoo, khetha nako le sebaka se loketseng se tla le lumella ho buisana ka taba ena e tebileng.
U lokela ho re’ng ha e le nako ea hore u bue? Moapostola Pauluse o ile a khothalletsa Bakreste hore ba “bue ’nete” e mong ho e mong.
Ntho e molemo eo u ka e etsang, ke ho bua ka masene empa u tiile. Mo bolelle ka ho hlaka hore na ke hobane’ng ha u nahana hore taba ea lōna e ke ke ea atleha.
Ha ho hlokahale hore u thathamise liphoso tsohle tseo a li entseng kapa u mo nyatse ka sena le sane. Ha e le hantle, ho e-na le ho re, “Ha u” etse sena kapa “Ha ho mohla u” etsang sane, ho ka ba molemo hore u hlalose kamoo u ikutloang kateng—“Ke hloka motho ea . . . ” kapa “Ke nahana hore re lokela ho khaohana hobane . . .”
Ena hase nako ea ho tsilatsila kapa ea ho lumella motho eo hore a fetole qeto ea hao. Hopola hore u entse qeto ea ho khaohana le eena hobane ho e-na le lebaka le tebileng. Kahoo e-ba hlokolosi haeba motsoalle oa hao a leka ho u qhekella hore u fetole monahano. Moroetsana e mong ea bitsoang Lori o re: “Ka mor’a hore ke khaohane le mohlankana e mong, o ile a qala ho iketsa eka ke motho ea nyahameng ka linako tsohle. Ke nahana hore o ne a etsa seo hobane a batla hore ke mo utloele bohloko. Ke ile ka mo utloela bohloko. Empa ha ke ea ka ka lumella seo a se etsang hore se fetole qeto eo ke e entseng.” Joaloka Lori, tseba seo u se batlang. Khomarela qeto eo u e entseng. Che ea hao ha e be che.
Liphello Tse Tlisoang ke ho Khaohana.
U ka lebella ho qeta nakoana u utloile bohloko haholo ka mor’a hore le khaohane. U ka ’na ua ikutloa joaloka mopesaleme ea ileng a re: “Ke ferekane, ke iname ho isa tekanyong e fetisisang; letsatsi lohle ke tsamaile ke hlomohile.”
Metsoalle e meng e nang le sepheo se setle e ka ’na ea u khothalletsa hore le boelane, e le ha e leka ho u thusa. E-ba hlokolosi! Ke uena ea tla kotula litholoana tsa qeto eo u e etsang—eseng metsoalle e nahanang hore e ea u thusa. Kahoo u se ke ua tšaba ho ema u tiile—le hoja u ka ’na ua utloisoa bohloko ke se etsahetseng.
Kholiseha hore ha nako e ntse e ea, bohloko boo u bo utloang bo tla feta. Hajoale u ka ’na ua etsa lintho tse latelang, ho u thusa hore u sebetsane le boemo boo.
Phetlela motho eo u mo tšepang sefuba.
—Liproverbia 15:22.
Rapela Jehova ka taba ena.
—Pesaleme ea 55:22.
Lula u phathahane.
—1 Bakorinthe 15:58.
U se ke ua itšehla thajana!
—Liproverbia 18:1.
Li sa tloha feela, qeta nako u e-na le batho ba tla u khothatsa. Leka ho lula u nahana ka lintho tse hahang.
—Bafilipi 4:8.


text:
SEHLOOHO SE KA NTLE | BIBELE E RUTA’NG?
Ho Tlile Joang Hore re be Teng?
Ka mantsoe a bonolo feela, buka ea pele ea Bibele, Genese, e hlalosa hore na ho tlile joang hore ho be le bokahohle: “Tšimolohong Molimo o ile a bōpa maholimo le lefatše.” (Genese 1:1) Ka mor’a hore Molimo a bōpe limela le liphoofolo, o ile a bōpa batho ba pele, e leng Adama le Eva. Ba ne ba fapane le liphoofolo hobane batho ba khona ho bonahatsa litšobotsi tsa Molimo tse akarelletsang bolokolohi ba ho ikhethela, le hoja ba sa li bonahatse ka botlalo. Kahoo, ba ne ba ikarabella ka liketso tsa bona. Haeba ba ne ba ile ba mamela litaelo tsa Molimo, ba ne ba tla ba le seabo morerong oa Molimo e le batsoali ba pele ba batho ba neng ba tla thabela khotso le bophelo bo phethahetseng lefatšeng ka ho sa feleng.
Leha ho le joalo, lengeloi le itseng, kapa sebōpuoa sa moea, le ile la nka monyetla ’me la sebelisa batho hore ba phethahatse morero oa lona oa boithati. Kahoo, le ile la fetoha Satane, e bolelang “Mohanyetsi.” Satane o ile a sebelisa noha ’me a thetsa Eva, a mo bolella hore a ka phela ntle le tataiso ea Molimo. Adama le Eva ba ile ba latela Satane ’me ba ikarola ho Moetsi oa bona. Ka lebaka la qeto ea bona e booatla, batsoali ba rōna ba pele ba ile ba lahleheloa ke bophelo bo sa feleng ’me ba fetisetsa sebe, ho se phethahale le lefu ho rōna.
Hang-hang Molimo o ile a bolela hore o ikemiselitse ho lokisa boemo boo bo sithabetsang ’me a fa litloholo tsa Adama monyetla oa hore li fumane bophelo bo sa feleng. Molimo o ile a bolela esale pele hore “peō”—e leng motho ea khethehileng—o tla felisa Satane ’me a lokise mahlomola ’ohle ao Satane, Adama le Eva ba a bakileng. (Genese 3:15) “Peō” eo e ne e tla ba mang? Ho ne ho tla bonahala ha nako e ntse e e-ea.
Ho sa le joalo, Satane o ne a ntse a leka ho nyopisa morero oa Molimo o motle. Sebe le bokhopo li ile tsa ata kapele. Molimo o ile a rera ho felisa batho ba khopo ka moroallo. O ile a laela Noe ea lokileng hore a hahe areka—e leng lebokose le leholo le neng le tla phaphamala holim’a metsi—e le hore a ipholose, eena le ba lelapa la hae hammoho le liphoofolo tseo a neng a laetsoe hore a li kenye ka arekeng.
Selemo ka mor’a hore Moroallo o emise, Noe le ba lelapa la hae ba ile ba tsoa ka arekeng ’me ba phela lefatšeng le se nang bokhopo. Empa “peō” e ne e le hona e tla hlaha.
—Sena se thehiloe ho Genese khaolo ea 1-11; Juda 6, 14, 15; Tšenolo 12:9.


text:
Livideo tse ho JW.ORG
Hlahloba pokello ea rōna ea livideo e Inthaneteng ho ea ka tatellano ea lihlooho. Shebella kapa u kopitse livideo tse thehiloeng Bibeleng tse ka thusang malapa, bacha le bana. Bona livideo tse buang ka Lipaki tsa Jehova.
LIKOPANO
Kopano e Khethehileng Iseraele
Naheng eo ho eona lintoa tsa merabe le tsa bolumeli li ’nileng tsa arohanya batho ka lilemo tse mashome, ho ne ho rena khotso pakeng tsa merabe e sa tšoaneng lehlabuleng la 2012 Tel Aviv.
MOSEBETSI OA HO HATISA
Mochine o Hatisang ka Tsela e Hlollang
Sheba kamoo mochine o hatisang ka lebelo le phahameng o ntlafalitsoeng kateng hore o pome maqephe, o behe lingoliloeng tse thehiloeng Bibeleng ka liqubu, o li bale le ho li paka.
LIKOPANO
Kopano e Khethehileng Ireland
Lipaki Tsa Jehova tsa Dublin, li ile tsa amohela baeti ba tsoang linaheng tse ling ba tlileng kopanong e Khethehileng ea 2012 ea, “Sireletsa Pelo ea Hao!” Shebella hore na batho ba bang ba re’ng ka ketsahalo ena.
HO THUSA BATHO
O Ile a Tsoa Teronkong ’me a Atleha
Donald, eo e neng e le motšoaruoa, o hlalosa kamoo ho ithuta Bibele ho ileng ha mo thusa hore a tsebe Molimo kateng, hore a fetole tsela eo a neng a phela ka eona le hore e be monna ea molemo ho mosali oa hae..
LIVIDEO TSE FUMANEHANG
Mokhatlo ’Ohle oa Bara ba Motho
Ke’ng se thusang Lipaki Tsa Jehova ho ba le lerato la bara ba motho lefatšeng lee le se nang lerato?
E-BA MOTSOALLE OA JEHOVA
Jehova o Ipiletsa ka Mofuthu: “Mora oa ka, Hlalefa” (Pina ea 89)
Na u tla leka ka matla hore u thabise pelo ea Jehova? Shebella video ena e le hore u ithute kamoo u ka etsang seo.
E-BA MOTSOALLE OA JEHOVA
Ho Fana Hoa Thabisa
Ho na le litsela tse ngata tseo u ka fanang ka tsona. Na u ka nahana ka tse ling tsa tsona?
LIVIDEO TSE FUMANEHANG
Lipaki Tsa Jehova—Li Hlophiselitsoe ho Bolela Litaba Tse Molemo
SEO BACHA BA BANG BA SE BUANG
Bacha ba Bua ka Bophelo bo Botle
Na u thatafalloa ke ho ja hantle le ho ikoetlisa? Videong ena e khutšoanyane, bacha ba bua ka hore na ba etsa’ng hore ba lule ba phela hantle.
LIPROJEKE TSA KAHO
Litaba Tsa Morao-rao Tsa ho Atolosa Wallkill
Shebella video e bontšang tsoelo-pele e entsoeng moo ho ntseng ho hahoa, Wallkill.


text:
164 listings for
Property Manager in Pietermaritzburg, KwaZulu Natal
513 Burger Street Pietermaritzburg, Kwazulu Natal
122 Loop Street Pietermaritzburg, Kwazulu Natal
Suite 5 145 Church Street Pietermaritzburg, Kwazulu Natal
170 Boom Street Pietermaritzburg, Kwazulu Natal
468 Loop Street Pietermaritzburg, Kwazulu Natal
25 Connaught Road Pietermaritzburg, Kwazulu Natal
1 Salford Road Pietermaritzburg, Kwazulu Natal
Pmg House Pietermaritzburg, Kwazulu Natal
Davis Alexander House Fifth Floor Pietermaritzburg, Kwazulu Natal
Pmg House Pietermaritzburg, Kwazulu Natal
51 Wilhem Koster Street Pietermaritzburg, Kwazulu Natal
Hilltops Office Park 73 Villiers Drive Pietermaritzburg, Kwazulu Natal
Victoria Centre Pietermaritzburg, Kwazulu Natal
12 Stranack Street Pietermaritzburg, Kwazulu Natal
Victoria Centre Pietermaritzburg, Kwazulu Natal
7 Stranack Street Pietermaritzburg, Kwazulu Natal
468 Loop Street Pietermaritzburg, Kwazulu Natal
3 Cottars Croft Ronson Place Pietermaritzburg, Kwazulu Natal
146 Loop Street Pietermaritzburg, Kwazulu Natal
468 Loop Street Pietermaritzburg, Kwazulu Natal
5th Floor Davis Alexander House Pietermaritzburg, Kwazulu Natal
121 Peter Kerchhoff Street Pietermaritzburg, Kwazulu Natal
161 Pietermaritz Street Pietermaritzburg, Kwazulu Natal
8 Bush Shrike Close 170 Peter Brown Drive Pietermaritzburg, Kwazulu Natal
165 Pietermaritz Street Pietermaritzburg, Kwazulu Natal
26 Rushmore Road Pietermaritzburg, Kwazulu Natal
Shop No 3 Ground Floor Metropolitan Life Court Pietermaritzburg, Kwazulu Natal
17 Mesham Road Pietermaritzburg, Kwazulu Natal
Thanet House Building Pietermaritzburg, Kwazulu Natal
Nedbank House Pietermaritzburg, Kwazulu Natal
188 Loop Street Pietermaritzburg, Kwazulu Natal
146 Loop Street Pietermaritzburg, Kwazulu Natal
2a C B Downes Road Pietermaritzburg, Kwazulu Natal
165 Pietermaritz Street Pietermaritzburg, Kwazulu Natal
146 Loop Street Pietermaritzburg, Kwazulu Natal
78 Commercial Rd Pietermaritzburg, Kwazulu Natal
Property Consultants
Suite A Regal House 7 Montrose Park Boulevard Pietermaritzburg, Kwazulu Natal
188 Berg Street Pietermaritzburg, Kwazulu Natal
165 Pietermaritz Street Pietermaritzburg, Kwazulu Natal
Mahogany Court Redlands Eastate 1 1 George Mac Pietermaritzburg, Kwazulu Natal


text:
Ho Thusa Batšoaruoa
Letsatsi le leng le le leng batšoaruoa ba litsing tsa tlhabollo ea batšoaruoa tsa U.S., ba ngolla liofisi tsa Lipaki Tsa Jehova mangolo a mangata ba kōpa ho rutoa Bibele.
Re araba likōpo tse joalo ka ho romela basebeletsi ba rōna ba liphuthehong tse haufi le libaka tseo, hore ba etele batho ba litsing tsa tlhabollo ea batšoaruoa, lipetleleng tsa ’muso, libakeng tsa tlhabollo ea bacha le libakeng tsa makhoba a lithethefatsi e le hore ba e’o ba ruta Bibele.
Lichankaneng tse ling basebeletsi ba rōna ba tšoara liboka tsa phutheho kamehla. Ka mohlala, chankaneng e ’ngoe ho ile ha ba le batho ba 32 ba ileng ba mamela puo ea phatlalatsa e ileng ea fanoa mabaleng a mabeli a chankana.
Liphello e bile tse khothatsang. Monna e mong ea neng a koalletsoe profinseng ea Indiana, ea ahloletsoeng ho hlola chankaneng bophelo bohle ba hae ka lebaka la polao e sehloho, o ile a etsa liphetoho tse khōlō bophelong ba hae, a ba a kolobetsoa hore e be Paki ea Jehova.
Paki e neng e ithuta le motšoaruoa e mong ea neng a koaletsoe chankaneng e khōlō ea California, e ile ea re: “
Ke bone kamoo a neng a le kateng pele a ithuta Bibele le liphetoho tseo a ileng a li etsa. O ile a etsa liphetoho tse khōlō haholo e le hore a kolobetsoe.”
Batšoaruoa ba bangata ba qalile ho phela tumellanong le melao ea Bibele le hoja ba tseba hore seo se ka beha bophelo ba bona kotsing. Ka mohlala, batšoaruoa ba bang ba ileng ba khaotsa ho ba litho tsa maquloana a linokoane, ba ile ba tlameha ho koalloa ba le bang kapa ba isoe chankaneng e ’ngoe e le hore ba sireletsehe.
Ba boholong chankaneng baa hlolloa ha ba bona kamoo matla a Bibele a fetolang bophelo ba batho. Ba bang ba boholong ba ile ba fa Lipaki mangolo a kananelo le likhau bakeng sa mosebetsi o motle oa boithaopo oo li o etsang litsing tsa tlhabollo ea batšoaruoa.